qundao/data-zh-poetry huggingface dataset:
喜遷鶯
作者：史浩
朝代：宋

雪消春淺。聽爆竹送窮，椒花待旦，繫馬合簪，鳴鴉列炬，幾處玳筵開宴。介我百千眉壽，齊捧玉壺金盞。最奇絕，是小桃新坼，爭妍粉面。女伴。頻告語，守歲通宵，莫放笙歌散。酒暈朝霞，寒欺重翠，卻憶鳳屏香暖。笑拂滿身花影，遙指珠簾深院。待到了，道一聲穩睡，明年相見。
喜遷鶯
作者：史浩
朝代：宋

徵鴻回北。正雪洗燒痕，千巖勻綠。魚縱新漪，梅繁斷岸，春到鑑湖一曲。滿城繡簾珠幌，暖響聒天絲竹。漸向晚，放芙蕖千頃，交輝華燭。賢牧。棠陰靜，康阜政成，褒詔來黃屋。玉筍光寒，紫荷香潤，人道此裝須趣。且出催花銀漏，恣飲寶觥醽醁。嚮明歲，看傳柑歸去，腰橫金粟。
喜遷鶯
作者：史浩
朝代：宋

憑高寓目。愛屹起四窗，雲南雲北。縹緲煙霞，蕭森松竹，多少洞天巖谷。著向十洲三島，入海何妨登陸。要知處，在皇家新賜，西湖一曲。林麓。真勝概，樊榭鹿亭，百卉生幽馥。綠綺春濃，青蛇星爛，隔斷世間塵俗。笑呼羨門儔侶，時引寶觴醽醁。醉和醒，但南山之壽，難忘勤祝。
喜遷鶯
作者：史浩
朝代：宋

才過元夕。送宴賞未闌，歡娛無極。且莫收燈，仍休止酒，留取鳳笙龍笛。金馬玉堂學士，當此同開華席。最堪愛，是蘭膏光在，金釭連壁。難覓。交歡處，杯吸百川，雅量皆勍敵。老子衰遲，居然懷感，厚意怎生酬得。況已倦遊客路，一志歸安泉石。但屈指，願諸賢袞繡，聯飛鵬翼。
喜遷鶯
作者：史浩
朝代：宋

鳳闕朱旗展，弄罷五絃，南薰敲竹。雨糝桃蹊，錢浮荷沼，一瞬染成新綠。玉皇香案吏，曾是時、鶴飛江國。對此際，每丹霄效瑞，非煙鬱郁。卜築。陶山曲，風榭月臺，圖畫應難足。綠綺春濃，青蛇星爛，肯便穩棲煙麓。玳筵稱壽，清皓齒、霏霏珠玉。競屈指，看芝封紫檢，鳴騶入谷。
如夢令
作者：史浩
朝代：宋

一笑尊前相語。莫遣良辰虛度。飲興正濃時，兔碗聊分春露。留住。留住。催辦後筵歌舞。
如夢令
作者：史浩
朝代：宋

小院春風不老。鵲碧霓裳縹緲。雪臉間朱顏，各自一般輕妙。忒掉。忒掉。真個一雙兩好。
如夢令
作者：史浩
朝代：宋

摘索衣裳宮樣。生得臉兒福相。容止忒精神，一似觀音形像。歸向。歸向。見者擎拳合掌。
如夢令
作者：史浩
朝代：宋

粉臉霞生一縷。掩映綠雲秋水。言語更雍容，具足十分嬌美。無比。無比。要比除非鏡裡。
如夢令
作者：史浩
朝代：宋

紅杏白梨肌理。時樣新妝淡佇。真個是觀音，少個楊枝淨水。歡喜。歡喜。盡此一鍾醇美。
如夢令
作者：史浩
朝代：宋

羅襪半鉤新月。更把鳳鞋珠結。步步著金蓮，行得輕輕瞥瞥。難說。難說。真是世間奇絕。
如夢令
作者：史浩
朝代：宋

試把珠簾低卷。宛見梅妝粉面。綠繞更紅圍，齊捧瑤卮來勸。堪羨。堪羨。此是神仙閬苑。
念奴嬌
作者：史浩
朝代：宋

銀塘江上，展鮫綃初見，長天一色。風拭菱花光照眼，誰許紅塵輕積。轉盼馮夷，奔雲起電，兩岸驚濤拍。振空破地，水龍爭噴吟笛。客有步屧江干，胸吞奇觀，寄英詞元白。素壁淋浪翻醉墨，飄灑神仙蹤跡。好待波勻，橫飛小艇，快引香筒碧。煙消月出，不眠拚了通夕。
念奴嬌
作者：史浩
朝代：宋

銀潢耿耿，正露零仙掌，塵空天幕。碧玉扶疏□萬朵，偏稱水村山郭。巧醞檀英，密包金粟，只待清秋著。三春桃李，自應束在高閣。好是月窟奇標，東堂幽韻，不管西風惡。獨立盈盈回首笑，白葦丹楓索索。折向冰壺，莫教紗帽，醉裡輕簪卻。濃芳長在，□疑身在雲壑。
念奴嬌
作者：史浩
朝代：宋

碧天似水，看常娥摩出，一輪寒璧。桂魄扶疏光照耀，塵界都成銀色。永珍森羅，羞明卷彩，黯淡唯今夕。風高露重，井梧溼翠時滴。誰信鶴髮婆娑，鄮峰真隱，對影為三益。虎繞龍盤丹就後，一顆清輝的國。不養銀蟾，不關玉兔，到處無虧蝕。三千行滿，也能飛上璇極。
念奴嬌
作者：史浩
朝代：宋

枝頭蓓蕾，褪紅綃微露，江南春色。多謝東風吹半朵，來入騷人瑤席。粉臉輕紅，芳心羞吐，別有真訊息。妝臺簾卷，壽陽著意留得。好是雪滿群山，玉纖頻拈，泛清波文鷁。深院相逢人盡道，標格都從天錫。夢蝶徒勞，霜禽休妒，爭奈伊憐惜。高樓誰倚，寄言休為橫笛。
惜黃花
作者：史浩
朝代：宋

秋光將老。黃花開早。露浥清曉，金錢萬疊猶小。簪遍碧雲鬟，壓倒烏紗帽。更把來、玉觴同釂。過□添爐鼎，朱顏愈少。壯道骨，長仙風，養成靈寶。今日去登高，謾說龍山好。悄不如、自家蓬島。
慶清朝
作者：史浩
朝代：宋

翠竹莖疏，碧溪流淺，綺窗為爾時開。依稀遠岸，才見一點寒梅。冷定半疑是雪，因風還度暗香來。醉清興，瘦策過橋，黃帽青鞋。繁枝正微雨後，似怨人知晚，淚浥冰腮。殷勤百繞，留連踏遍莓苔。報道玉人睡覺，菱花初試曉妝臺。攜歸去，粉額殢人，比並輕抬。
採蓮入破·採蓮令
作者：史浩
朝代：宋

璇穹層雲上覆，光景如梭逝。惟此過隙緩徵轡。垂象森列昭回。碧落卓然躔度，炳曜更騰輝。永永清光曄煒。綿四野、金璧為地。蕊珠館，瓊玖室，俱高峙。千種奇葩，松椿可比。暗香幽馥，歲歲長春，陽烏何曾西委。
採蓮實催·採蓮令
作者：史浩
朝代：宋

露華霞液，雲槳椒醑，姿玉斝金罍。交酬成雅會。拚沈醉。中山千日，未為長久，今此陶陶一飲，動經萬祀。陳果蓏，皆是奇異。似瓜如鬥盡備。三千歲。一熟珍味。飣坐中，瑩似玉、爽口流涎，三偷不枉，西真指議。
採蓮延遍·採蓮令
作者：史浩
朝代：宋

霞霄上，有壽鄉廣袤無際。東極滄海，縹緲虛無，蓬萊弱水。風生屋浪，鼓楫揚旍，不許凡人得至。甚幽邃。試右望金樞外。西母樓閣，玉闕瑤池。萬頃琉璃。雙成倩巧，方朔詼諧。來往徜徉，霓裳飄搖寶砌。更稀奇。
採蓮歇拍·採蓮令
作者：史浩
朝代：宋

其間有洞天侶，思游塵世。珠葆搖曳。華表真人，清江使者，相從密議。此老遨嬉。我輩應須隨侍。正舉步、忽思同類。十八公、方聳壑，宜邀致。夙駕星言，人爭圖繪。朅來鄞山甬水。因此崇成，四明裡第。
採蓮煞袞·採蓮令
作者：史浩
朝代：宋

吾皇喜。光寵無貳。玉帶金魚榮貴。或者疑之。豈識聖明，曾主斯鄉，嘗相與盡繾綣，膠漆何可相離。今日風雲合契。此實天意。吾皇聖壽無極，享晏粲千載相逢，我翁亦昌熾。永作昇平上瑞。
採蓮舞
作者：史浩
朝代：宋

蕊宮閬苑。聽鈞天帝樂，知他幾遍。爭似人間，一曲採蓮新傳。柳腰輕，鶯舌囀。逍遙煙浪誰羈絆。無奈天階，早已催班轉。卻駕綵鸞，芙蓉斜盼。願年年，陪此宴。
採蓮袞·採蓮令
作者：史浩
朝代：宋

有珍饌，時時饋。滑甘豐膩。紫芝熒煌，嫩菊秀媚。貯瑪瑙琥珀精器。延年益壽莫擬。人間烹飪徒費。休說龍肝鳳髓。動妙樂、仙音鼎沸。玉簫清，瑤瑟美。龍笛脆。雜還飛鸞，花裀上、趁拍紅牙，餘韻悠揚，竟海變桑田未止。
採蓮袞遍·採蓮令
作者：史浩
朝代：宋

遍此境，人樂康，挾難老術，悟長生理。盡阿僧祗劫，赤松王令安期。彭籛盛矣。尚為嬰稚。鶴算龜齡，絳老休誇甲子。鮐背聳、黃髮垂髻。更童顏，長鼓腹、同遊戲。真是華胥。行有歌，坐有樂，獻笑都是神仙，時見群翁啟齒。
撲胡蝶·撲蝴蝶
作者：史浩
朝代：宋

光陰轉指。百歲知能幾。兒時童稚，老來將耄矣。就中些子強壯，又被浮名牽繫。良辰盡成輕棄。此何理。若有惺惺活底，必解自為計。清尊在手，且須拚爛醉。醉鄉不涉風波地。睡到花陰正午，笙歌又還催起。
新荷葉
作者：史浩
朝代：宋

真隱先生，家居近在東湖。茅屋三椽，自有一種清虛。秫來釀酒，便無後、也解賒沽。只愁客至，不能拚此芳壺。且樂天真，醉鄉里、無限歡娛。時倚花枝，困來著枕蘧蘧。回觀昨夢，徒然使、心剿形癯。始知今日，得閒卻是良圖。
明月逐人來
作者：史浩
朝代：宋

莫嫌春淺。寒威俱斂。陽和至此時方見。木君敷令，把雪霜掃斷。要集德星勝伴。為有仙翁，正爾名喧蕃漢。眉壽比、聃彭更遠。兼資勳業，已中雙鵰箭。清步槐庭影滿。
最高樓
作者：史浩
朝代：宋

當年尚父，一個便興周。今十倍，更何憂。衝融道貌丹為臉，扶疏漆發黑盈頭。世方知，非熊老，聚吾州。有智略、可從茲日用，有志願、可從茲日酬。天付我，怎教休。瓊漿且共飛千斛，蟠桃應得見三偷。諒吾皇，恢復後，盡封侯。
望海朝（叔父知县庆宅并章服）
作者：史浩
朝代：宋

烟笼香径，霞舒花砌，东君绣出芳辰。蝶羽弄轻，莺声啭巧，嬉嬉舞态歌唇。纶制出严宸。曳耀春品服，荣锡绯银。向此华涂要路，颜色倍精神。珠帘碧甃方新。有兰堂快目，水榭通津。玉斝蘸清，金暇蔼翠，轮蹄尽集簪绅。偕老指双椿。望武林咫尺，同上青云。异日重为此会，应羡凤池人。
木蘭花慢
作者：史浩
朝代：宋

喜陽和應律，啟佳氣、滿寰瀛。正雪洗疏梅，雲浮淡月，昨夜生明。熊羆信占夢好，當年相閥再蟠英。收拾仙風道韻，萃茲一點臺星。功名。壯歲逢真。主紫橐、耀西清。向玉筍光中，瑤林宴裡，來擁雙旌。青氈家舊物，看長參、鼎鼎樂昇平。春醑休辭介壽，鶴書已播彤廷。
水龍吟
作者：史浩
朝代：宋

平湖渺渺煙波，是中只許神仙住。人間空愛，夭桃繁李，雪飛紅雨。誰信壺天，靚妝玉貌，春光容與。似佳人才子，青冥步穩，同攜手、成歡聚。老子時來宴賞，擁笙歌、留連尊俎。烏紗壓倒，香雲簪遍，知他幾度。多謝東君，肯教滿架，長情相處。更須拚痛飲，年年此際，作芳菲主。
水龍吟
作者：史浩
朝代：宋

雪中蓓蕾嫣然，美人莫恨春容少。化工訊息，只須些子，陽和便了。文杏徒繁，牡丹雖貴，敢誇妍妙。看冰肌玉骨，詩家漫道，銀蟾瑩、白駒皎。樓上角聲催曉。是東皇、絲綸新草。青旗蒼輅，欲臨東闕，遣伊先到。排斥風霜，掃除氛霧，直教聞早。算功高調鼎，不如竹外，一枝斜好。
水龍吟
作者：史浩
朝代：宋

翠空縹緲虛無，算唯海上蓬瀛好。瓊瑤宮闕，蕊珠臺榭，玲瓏繚繞。弱水沈冥，瑞雲遮隔，幾人曾到。四明中，自有神仙洞府，煙霞裡、知多少。堪笑當年狂客，愛休官、何須入道。婆娑綠髮垂肩，著甚黃冠烏帽。花底金船，月邊玉局，盡能遲老。待丹成九轉，飄然駕鶴，卻遊三島。
永遇樂
作者：史浩
朝代：宋

日永繡工，減卻一線，節臨短至。幸有杯盤，隨分快樂，□得醺醺醉。尋思塵世，寒來暑往，凍極又還熱熾。恰如個、脾家瘧疾，比著略長些子。人生百歲，一年一發，且是不通醫治。兩鬢青絲，皆伊染就，今已星星地。除非爐內，龍盤虎繞，養得大丹神水。卻從他、陰陽自變，卦分泰否。
永遇樂
作者：史浩
朝代：宋

桃李繁華，芰荷清淨，景物相繼。霜後橙黃，雪中梅綻，迤邐春還至。尋思天氣，寒暄涼燠，各有一時樂地。如何被、浮名牽役，此歡逐成拋棄。如今醒也，扁舟短棹，更有籃輿胡倚。到處為家，山餚社酒，野老為賓侶。三杯之後，吳歌楚舞，忘卻曳金穿履。雖逢個、清朝貴客，也須共來一醉。
永遇樂
作者：史浩
朝代：宋

鄞有壺天，景傳圖畫，聲著海縣。四面攢峰，皆七十二，各在窗中見。祥雲擁蔽，飛泉繚繞，咫尺似天涯遠。如今向、仙家覓得，挈來十洲東畔。虛無縹緲，蓬萊方丈，所喜只居隔岸。羽幰垂珠，瓊車織翠，長是陪嘉宴。豺狼遠跡，風波不作，日月御輪須緩。且銜杯、稱賢樂聖，度茲歲晚。
清平樂
作者：史浩
朝代：宋

吾皇睿哲。廷有真三傑。同向清時揚茂烈。掩跡皋陶夔契。聯鑣忽訪山樊。涼生花底清尊。太史明朝日奏，臺星皆聚柴門。
清平樂
作者：史浩
朝代：宋

槐庭元老。四海真師表。曲為故人敦久要。隔巷不嫌時到。虛堂已入涼颸。一觥為壽何辭。看即關河恢復，千秋永輔淳熙。
清平樂
作者：史浩
朝代：宋

池臺非霧。縹緲雙溪路。家在江南佳麗處。看取謝公風度。蟠桃酒醞千秋。金焦欲上遲留。笑待錦花裀上，雙鸞舞徹梁州。
清平樂
作者：史浩
朝代：宋

當年桂籍。同展摩雲翼。位冠洪樞情似昔。肯共一尊瑤席。經綸素韞胸中。籌帷小試成功。已殄黃池小丑，行收沙漠膚功。
清平樂
作者：史浩
朝代：宋

南陽賓友。道舊須尊酒。一曲為公千歲壽。絃索春風纖手。忠謀黼黻明昌。英詞錦繡甘腸。帝所盛推頗牧，人間尤重班揚。
清平樂
作者：史浩
朝代：宋

石頭虎踞。驕虜何能渡。曾是六朝雄勝處。瑞繞碧江雲路。當時霸國多賢。風流只解遺鞭。便好揚舲北伐，舉頭即見長安。
清平樂
作者：史浩
朝代：宋

翠蛾雪柳。鬢影春風透。燈火千門輝綺繡。移下一天星斗。剩拚連夜歡遊。金波欲上遲留。且看香梅影底，雙鸞舞徹梁州。
清平樂
作者：史浩
朝代：宋

萬花如繡。淑景燻晴晝。一曲齊稱千歲壽。歡擁兩行紅袖。當年西府橫翔。急流穩上仙鄉。笑閱磻溪日月，行看尚父鷹揚。
瑞鶴仙
作者：史浩
朝代：宋

瑞煙籠繡幕。正玳席歡燕，觥籌交錯。高情動寥廓。恣清談雄辯，珠璣頻落。鏘鏘妙樂。且贏取、昇平快樂。又何辭、醉玉頹山，是處有人扶著。追念摶風微利，畫餅浮名，久成離索。輸忠素約。沒材具，漫擔閣。悵良辰美景，花前月下，空把歡遊蹉卻。到如今、對酒當歌，怎休領略。
瑞鶴仙
作者：史浩
朝代：宋

是花堪愛惜。謝天教、花信添花顏色。花紅襯花碧。燦朝陽花露，鮫珠頻滴。花光的皪。映花下、□茵百尺。趁花時，手拈花枝，飽嗅此花訊息。常恐，一番花褪，失了花容，怎生尋覓。花神效力。將花貌，盡留得。更移花並植，仙家玉圃，不許花陰過隙。向花前，長把蕉花，為花主席。
瑞鶴仙
作者：史浩
朝代：宋

霽光春未曉。擁絳蠟攢星，霜蹄輕嫋。皇居聳雲杪。靄祥煙瑞氣，青蔥繚繞。金門羽葆。聽臚唱、千官併到。慶三朝、雉扇開時，拜舞仰瞻天表。榮耀。萬方圖籍，四裔明王，贐賝珍寶。椒盤頌好。稱壽斝，祝難老。更傳宣錫坐，鈞天妙樂，聲遏行運縹緲。逗歸來、酒暈生霞，此恩怎報。
瑞鶴仙
作者：史浩
朝代：宋

霽天風露好。乍暑退西郊，涼生秋早。銀潢炯雲杪。擁香車鵲翅，凌波初到。清歌縹緲。憑危閣、新蟾吐曜。有盈尊美酒，蛛絲鈿合，拜舞競分天巧。堪笑。世間痴絕，不識人中，拙是珍寶。多愁易老。都緣是，不聞道。騁些兒機智，遭他驅使，畢竟辛勤到了。又何如，百事無能，是非較少。
瑤臺第一層
作者：史浩
朝代：宋

寥廓澄清。人正在、瑤臺第一層。瑞靄深處，蕊宮掩映，金碧觚稜。異花非世種，藹剩馥、紫霧飛騰。有仙駕，過吾廬環堵，少駐雲軿。俄驚。重壺疊巘，頓然瀟灑俗塵清。佩環聲裡，寶觥瀲灩，舞態娉婷。祝言千歲壽，仍更予、五福川增。返蓬瀛。問今朝茲會，昔日誰曾。
畫堂春
作者：史浩
朝代：宋

小槽春釀香紅。良辰飛蓋相從。主人著意在金鐘。茗碗作先容。欲到醉鄉深處，應須仗、兩腋香風。獻酬高興渺無窮。歸騎莫匆匆。
粉蝶兒
作者：史浩
朝代：宋

一盞陽和，分明至珍無價。解教人、囉哩哩囉。把胸中，些磊塊，一時熔化。悟從前，恁區區，總成虛假。何妨竟夕，交酬玉觴金斝。更休辭、醉眠花下。待明朝，紅日上，三竿方罷。引笙歌，擁珠璣，笑扶歸馬。
聲聲慢
作者：史浩
朝代：宋

風收淅瀝，霧隱森羅。群山萬玉嵯峨。禁街車馬，銀盃縞帶相過。胥濤晚來息怒，練光浮、都不揚波。最好處，是漁翁歸去，鼓棹披蓑。況是東堂錫宴，龍墀驟，貂璫宣勸金荷。慶此嘉瑞，明歲黍稌應多。天家預知混一，把瓊瑤、鋪遍山河。這宴飲，罄華戎、同醉泰和。
花心動
作者：史浩
朝代：宋

遲日輕陰，雨初收，花枝溼紅猶滴。玉鐙繡韉，才得新晴，柳岸往來如織。畫樓幾處珠簾卷，風光遍、神仙瑤席。萃佳景，分明管領，一陂澄碧。忽見波濤噀激。蒼煙際、雙龍起為勍敵。桂楫撥雲，鼉鼓轟雷，競奪錦標千尺。恁時彩艦虹橋畔，舂容引、寶觥霞液。興濃處，笙歌又還竟夕。
花心動
作者：史浩
朝代：宋

槐夏陰濃，筍成竿、紅榴正堪攀折。菖歜碎瓊，角黍堆金，又賞一年佳節。寶觥交勸殷勤願，把玉腕、彩絲雙結。最好是，龍舟競奪，錦標方徹。此意憑誰向說。紛兩岸，遊人強生區別。勝負既分，些個悲歡，過眼盡歸休歇。到頭都是強陽氣，初不悟、本無生滅。見破底，何須更求指訣。
醉蓬萊
作者：史浩
朝代：宋

紀今辰高會，屈指三朝，更逢重九。珠履瑤簪，聚一天星斗。菊蕊含芳，桂花籠豔，有美容爭秀。袞繡堂中，蓬壺影裡，異香噴獸。況是清朝，太平真主，治享雍熙，眷深耆舊。恩錫兼金，遣星軺東走。咫尺威光，下拜歸美，願我皇眉壽。自此重裁，謝箋千紙，年年回奏。
醉蓬萊
作者：史浩
朝代：宋

喜泉通碧甃。秫刈黃雲，釀成芳酎。瑞靄凝香，更陽和鍾秀。曉甕寒光，夜槽清響，聽頷珠頻溜。晝錦堂深，聚星筵啟，一觥為壽。況此神仙，蕊宮儔侶，玉殿英遊，盡皆親舊。贏得開懷，對良辰握手。醉席淋漓笑語，都不問、欲殘更漏。繡幕春風，輕絲美韻，明朝還又。
采莲实催采莲令
作者：史浩
朝代：宋

露华霞液，云桨椒醑，姿玉斝金罍。交酬成雅会。拚沈醉。中山千日，未为长久，今此陶陶一饮，动经万祀。陈果蓏，皆是奇异。似瓜如斗尽备。三千岁。一熟珍味。飣坐中，莹似玉、爽口流涎，三偷不枉，西真指议。
采莲（实催）
作者：史浩
朝代：宋

露华霞液，云桨椒醑，恣玉斝金罍。交酬成雅会。拚沈醉。中山千日，未为长久，今此陶陶一饮，动经万祀。陈果D733，皆是奇异。似瓜如斗尽备。三千岁。一熟珍味。C23F坐中，莹似玉、爽口流涎，三偷不枉，西真指议。
采莲（延遍·寿乡词）
作者：史浩
朝代：宋

霞霄上，有寿乡广袤无际。东极沧海，缥缈虚无，蓬莱弱水。风生屋浪，鼓楫扬C42F，不许凡人得至。甚幽邃。试右望金枢外。西母楼阁，玉阙瑶池。万顷琉璃。双成倩巧，方朔诙谐。来往徜徉，霓裳飘摇宝砌。更希奇。
采莲（歇拍）
作者：史浩
朝代：宋

其间有洞天侣，思游尘世。珠葆摇曳。华表真人，清江使者，相从密议。此老遨嬉。我辈应须随侍。正举步、忽思同类。十八公、方耸壑，宜邀致。夙驾星言，人争图绘。B146来鄞山甬水。因此崇成，四明里第。
采莲（衮遍）
作者：史浩
朝代：宋

遍此境，人乐康，挟难老术，悟长生理。尽阿僧祗劫，赤松王令安期。彭F150盛矣。尚为婴稚。鹤算龟龄，绛老休夸甲子。鲐背耸、黄发垂髻。更童颜，长鼓腹、同游戏。真是华胥。行有歌，坐有乐，献笑都是神仙，时见群翁启齿。
采莲（衮）
作者：史浩
朝代：宋

有珍馔，时时馈。滑甘丰腻。紫芝荧煌，嫩菊秀媚。贮玛瑙琥珀精器。延年益寿莫DE3E。人间烹饪徒费。休说龙肝凤髓。动妙乐、仙音鼎沸。玉箫清，瑶瑟美。龙笛脆。杂还飞鸾，花裀上、趁拍红牙，余韵修扬，竟海变桑田未止。
鵲橋仙
作者：史浩
朝代：宋

金烏玉兔，時當幾望，只是光明相與。天孫河鼓事應同，又啟比、人間男女。精神契合，風雲交際，不在一宵歡聚。乘槎曾得問星津，為我說、因緣如此。
點絳唇
作者：史浩
朝代：宋

翠幄園林，火雲方綻南薰起。玉輪天外。夜色涼如水。況有清歌，勸我尊浮蟻。拚沈醉。萬花叢裡。一枕朦朧睡。
點絳唇
作者：史浩
朝代：宋

千里歡謠，使君美政高三輔。沸天簫鼓。笑擁鋒車去。臥轍攀轅，漫擬雙旌住。還知否。禁林深處。已闢金閨路。
點絳唇
作者：史浩
朝代：宋

曾到蟾宮，玉輪乞得長隨手。數聲輕叩。已有鏘瓊玖。最好長清，渾不驚秋候。歌闌後。那回辭酒。笑把遮檀口。
點絳唇
作者：史浩
朝代：宋

我為勞生，自憐浪跡天涯遍。如今春換。又是孤萍斷。誰信年時，老子情非淺。思量見。畫樓天遠。花倚夕陽院。
木蘭花慢
作者：史深
朝代：宋

畫樓簾半卷，倩誰覓、鳳簫音。記待月梅邊，籠香酒後，私語屏陰。忽忽佩珠暗解，斷歸鴻、訊息兩沉沉。前度劉郎易老，舊時飛燕難尋。羅襟。薄有淚痕侵。釵股暗黃金。向寶奩密看，綾箋小字，長是驚心。登臨漫勞眺遠，但青山、杳隔暮雲深。曾傍灣橋繫馬，紫騮嘶度平林。
玉漏遲
作者：史深
朝代：宋

綠樹深庭院。侵簾暝草，沿砌幽蘚。問訊餘芳，糝逕碎紅千點。暗有芹香墜幾，認杏棟、營巢新燕。晴思軟。春光幾許，費人裁翦。梅陰地溼無塵，但密袖薰虯，靜看詩卷。半掬羈心，似翠蕉難展。花事因循過了，漸愁人、薰風團扇。屏晝掩。屏上數峰青遠。
花心動
作者：史深
朝代：宋

肌雪浮香，見梅花清姿，漫勞凝佇。淡粉最嬌，羞把春□，長記壽陽眉嫵。綠苔深逕尋幽地，誰相伴、凌波微步。翠鴛冷，芳塵路杳，舊遊何處。不信重城間阻。終沒個因由，寄聲傳語。寶炬凝珠，彩筆呵冰，密寫斷腸新句。月寒煙瞑孤山下，羞吟□、斷橋邊去。遮愁緒。丹青怎生畫取。
过龙门/浪淘沙令·其一
作者：史达祖
朝代：宋

一带古苔墙。多听寒螀。箧中针线早销香。燕尾宝刀窗下梦，谁剪秋裳。宫漏莫添长。空费思量。鸳鸯难得再成双。昨夜楚山花簟里，波影先凉。
钗头凤/撷芳词·寒食饮绿亭
作者：史达祖
朝代：宋

春愁远，春梦乱。凤钗一股轻尘满。江烟白，江波碧。柳户清明，燕帘寒食。忆、忆、忆。莺声晓，箫声短。落花不许春拘管。新相识，休相失。翠陌吹衣，画楼横笛。得、得、得。
于飛樂
作者：史達祖
朝代：宋

綺翼□□，問誰常借春陂。生愁近渚風微。紫山深，金殿暖，日暮同歸。白頭相守，情雖定、事卻難期。帶恨飛來，煙埋秦草，年年枉夢紅衣。舊沙間，香頸冷，合是單棲。將終怨魂，何年化、連理芳枝。
八歸
作者：史達祖
朝代：宋

秋江帶雨，寒沙縈水，人瞰畫閣愁獨。煙蓑散響驚詩思，還被亂鷗飛去，秀句難續。冷眼盡歸圖畫上，認隔岸、微茫雲屋。想半屬、漁市樵村，欲暮競然竹。須信風流未老，憑持酒、慰此淒涼心目。一鞭南陌，幾篙官渡，賴有歌眉舒綠。只匆匆眺遠，早覺閒愁掛喬木。應難奈，故人天際，望徹淮山，相思無雁足。
喜遷鶯
作者：史達祖
朝代：宋

月波疑滴。望玉壺天近，了無塵隔。翠眼圈花，冰絲織練，黃道寶光相直。自憐詩酒瘦，難應接、許多春色。最無賴，是隨香趁燭，曾伴狂客。蹤跡。謾記憶。老了杜郎，忍聽東風笛。柳院燈疏，梅廳雪在，誰與細傾春碧。舊情拘未定，猶自學、當年遊歷。怕萬一，誤玉人、夜寒簾隙。
惜奴嬌
作者：史達祖
朝代：宋

香剝酥痕，自昨夜、春愁醒。高情寄、冰橋雪嶺。試約黃昏，便不誤、黃昏信。人靜。倩嬌娥、留連秀影。吟鬢簪香，已斷了、多情病。年年待、將春管領。鏤月描雲，不枉了、閒心性。謾聽。誰敢把、紅兒比並。
惜黃花
作者：史達祖
朝代：宋

涵秋寒渚。染霜丹樹。尚依稀，是來時、夢中行路。時節正思家，遠道仍懷古。更對著、滿城風雨。黃花無數。碧雲欲暮。美人兮，美人兮、未知何處。獨自捲簾櫳，誰為開尊俎。恨不得、御風歸去。
慶清朝
作者：史達祖
朝代：宋

墜絮孳萍，狂鞭孕竹，偷移紅紫池亭。餘花未落，似供殘蝶經營。賦得送春詩了，夏帷攛斷綠陰成。桑麻外，乳鳩稚燕，別樣芳情。荀令舊香易冷，嘆俊遊疏懶，枉自銷凝。塵侵謝屐，幽徑斑駁苔生。便覺寸心尚老，故人前度謾丁寧。空相誤，祓蘭曲水，挑菜東城。
換巢鸞鳳
作者：史達祖
朝代：宋

人若梅嬌。正愁橫斷塢，夢繞溪橋。倚風融漢粉，坐月怨秦簫。相思因甚到纖腰。定知我今，無魂可銷。佳期晚，謾幾度、淚痕相照。人悄。天眇眇。花外語香，時透郎懷抱。暗握荑苗，乍嘗櫻顆，猶恨侵階芳草。天念王昌忒多情，換巢鸞鳳教偕老。溫柔鄉，醉芙蓉、一帳春曉。
月當廳
作者：史達祖
朝代：宋

白壁舊帶秦城夢，因誰拜下，楊柳樓心。正是夜分，魚鑰不動香深。時有露螢自照，佔風裳、可喜影麩金。坐來久，都將涼意，盡付沈吟。殘雲事緒無人舍，恨匆匆、藥娥歸去難尋。綴取霧窗，會唱幾拍清音。猶有老來印愁處，冷光應念雪翻簪。空獨對、西風緊，弄一片桐陰。
東風第一枝
作者：史達祖
朝代：宋

巧沁蘭心，偷黏草甲，東風慾障新暖。謾凝碧瓦難留，信知暮寒輕淺。行天入鏡，做弄出、輕鬆纖軟。料故園、不卷重簾，誤了乍來雙燕。青未了、柳回白眼。紅欲斷、杏開素面。舊遊憶著山陰，厚盟遂妨上苑。寒爐重暖，便放慢春衫針線。恐鳳靴、挑菜歸來，萬一灞橋相見。
東風第一枝
作者：史達祖
朝代：宋

酒館歌雲，燈街舞繡，笑聲喧似簫鼓。太平京國多歡，大酺綺羅幾處。東風不動，照花影、一天春聚。耀翠光、金縷相交，苒苒細吹香霧。羞醉玉、少年丰度。懷豔雪、舊家伴侶。閉門明月關心，倚窗小梅索句。吟情慾斷，念嬌俊、知人無據。想袖寒、珠絡藏香，夜久帶愁歸去。
東風第一枝
作者：史達祖
朝代：宋

草腳愁蘇，花心夢醒，鞭香拂散牛土。舊歌空憶珠簾，彩筆倦題繡戶。黏雞貼燕，想立斷、東風來處。暗惹起、一掬相思，亂若翠盤紅縷。今夜覓、夢池秀句。明日動、探花芳緒。寄聲沽酒人家，預約俊，遊伴侶。憐它梅柳，乍忍俊、天街酥雨。待過了一月燈期，日日醉扶歸去。
桃源憶故人
作者：史達祖
朝代：宋

明霞烘透春機杼。春在明霞多處。我是有詩漁父。一夢秦天古。柳枝巷陌深朱戶。牆外風流一樹。十五年來凝佇。彈盡胭脂雨。
桃源憶故人
作者：史達祖
朝代：宋

雙鴛蹙月天津近。歸後嫩情常剩。燈市一年愁凝。心共梅花冷。網塵洞戶春沈靜。衰盡冶遊情性。羞見素娥嬌影。明似愁鸞鏡。
湘江靜
作者：史達祖
朝代：宋

暮草堆青雲浸浦。記匆匆、倦篙曾駐。漁榔四起，沙鷗未落，怕愁沾詩句。碧袖一聲歌，石城怨、西風隨去。滄波盪晚，菰蒲弄秋，還重到、斷魂處。酒易醒，思正苦。想空山、桂香懸樹。三年夢冷，孤吟意短，屢煙鍾津鼓。屐齒厭登臨，移橙後、幾番涼雨。潘郎漸老，風流頓減，閒居未賦。
漢宮春
作者：史達祖
朝代：宋

花隔東垣，詠燕臺秀句，結帶謀歡。匆匆舊盟，有限飛夢重關。南塘夜月，照湘琴、別鶴孤鸞。天便遣、清愁易長，春衣常恁香寒。唐昌故宮何許，頓翦霞裁霧，擺落塵緣。一聲步虛，婉婉雲駐天壇。淒涼故里，想香車、不到人間。羞再見、東陽帶眼，教人依舊思凡。
玉燭新
作者：史達祖
朝代：宋

疏雲縈碧岫。帶晚日搖光，半江寒皺。越溪近遠，空頻向、過雁風邊回首。酸心一縷。念水北、尋芳歸後。輕醉醒、堤月籠沙，鞍松寶輪飛驟。秦樓屢約芳春，記扇背題詩，帕羅沾酒。瘦愁易就。因驚斷、夢裡桃源難又。臨風話舊。想日暮、梅花孤瘦。還靜倚、修竹相思，盈盈翠袖。
玲瓏四犯
作者：史達祖
朝代：宋

闊甚吳天，頓放得、江南離緒多少。一雨為秋，涼氣小窗先到。輕夢聽徹風蒲，又散入、楚空清曉。問世間、愁在何處，不離澹煙衰草。簟紋獨浸芙蓉影，想悽悽、欠郎偎抱。即今臥得雲衣冷，山月仍相照。方悔翠袖，易分難聚，有玉香花笑。待雁來、先寄新詞歸去，且教知道。
瑞鶴仙
作者：史達祖
朝代：宋

杏煙嬌溼鬢。過杜若汀洲，楚衣香潤。回頭翠樓近。指鴛鴦沙上，暗藏春恨。歸鞭隱隱。便不念、芳盟未穩。自簫聲、吹落雲東，再數故園花信。誰問。聽歌窗罅，倚月鉤闌，舊家輕俊。芳心一寸。相思後，總灰盡。奈春風多事，吹花搖柳，也把幽情喚醒。對南溪、桃萼翻紅，又成瘦損。
瑞鶴仙
作者：史達祖
朝代：宋

館娃春睡起。為發妝酒暖，臉霞輕膩。冰霜一生裡。厭從來冷澹，粉腮重洗。胭脂暗試。便無限、芳穠氣味。向黃昏、竹外寒深，醉裡為誰偷倚。嬌媚。春風模樣，霜月心腸，瘦來肌體。孤香細細。吹夢到，杏花底。被高樓橫管，一聲驚斷，卻對南枝灑淚。謾相思、桃葉桃根，舊家姊妹。
眼兒媚
作者：史達祖
朝代：宋

潘郎心老不成春。風味隔花塵。簾波浸筍，窗紗分柳，還過天津。近時無覓湘雲處，不記是行人。樓高望遠，應將秦鏡，多照施顰。
眼兒媚
作者：史達祖
朝代：宋

兒家七十二鴛鴦。珠佩鎖瑤箱。期花等月，秦臺吹玉，賈袖傳香。十年白玉堂前見，直是翦柔腸。將愁去也，不成今世，終誤王昌。
秋霽
作者：史達祖
朝代：宋

江水蒼蒼，望倦柳愁荷，共感秋色。廢閣先涼，古簾空暮，雁程最嫌風力。故園資訊。愛渠入眼南山碧。念上國。誰是、膾鱸江漢未歸客。還又歲晚，瘦骨臨風，夜聞秋聲，吹動岑寂。露蛩悲、清燈冷屋，翻書愁上鬢毛白。年少俊遊渾斷得。但可憐處，無奈苒苒魂驚，採香南浦，翦梅煙驛。
臨江仙
作者：史達祖
朝代：宋

倦客如今老矣，舊時不奈春何。幾曾湖上不經過。看花南陌醉，駐馬翠樓歌。遠眼愁隨芳草，湘裙憶著春羅。枉教裝得舊時多。向來簫鼓地，猶見柳婆姿。
臨江仙
作者：史達祖
朝代：宋

草腳青回細膩，柳梢綠轉條苗。舊遊重到合魂銷。棹橫春水渡，人憑赤闌橋。歸夢有時曾見，新愁未肯相饒。酒香紅被夜迢迢。莫交無用月，來照可憐宵。
花心動
作者：史達祖
朝代：宋

風約簾波，錦機寒、難遮海棠煙雨。夜酒未蘇，春枕猶敧，曾是誤成歌舞。半褰薇帳雲頭散，奈愁味、不隨香去。盡沈靜、文園更渴，有人知否。懶記溫柔舊處。偏只怕、臨風見他桃樹。繡戶鎖塵，錦瑟空弦，無復畫眉心緒。待拈銀管書春恨，被雙燕、替人言語。意不盡，垂楊幾千萬裡。
萬年歡
作者：史達祖
朝代：宋

兩袖梅風，謝橋邊、岸痕猶帶陰雪。過了匆匆燈市，草根青發。燕子春愁未醒，誤幾處、芳音遼絕。煙溪上、采綠人歸，定應愁沁花骨。非幹厚情易歇。奈燕臺句老，難道離別。小徑吹衣，曾記故里風物。多少驚心舊事，第一是、侵階羅襪。如今但、柳發晞春，夜來和露梳月。
蘭陵王
作者：史達祖
朝代：宋

漢江側。月弄仙人佩色。含情久，搖曳楚衣，天水空濛染嬌碧。文漪簟影織。涼骨時將粉飾。誰曾見，羅襪去時，點點波間冷雲積。相思舊飛鷁。謾想像風裳，追恨瑤席。涉江幾度和愁摘。記雪映雙腕，刺縈絲縷，分開綠蓋素袂溼。放新句吹入。寂寂。意猶昔。念淨社因緣，天許相覓。飄蕭羽扇搖團白。屢側臥尋夢，倚闌無力。風標公子，欲下處、似認得。
過龍門·浪淘沙令
作者：史達祖
朝代：宋

一帶古苔牆。多聽寒螿。篋中針線早銷香。燕尾寶刀窗下夢，誰翦秋裳。宮漏莫添長。空費思量。鴛鴦難得再成雙。昨夜楚山花簟裡，波影先涼。
過龍門·浪淘沙令
作者：史達祖
朝代：宋

醉月小紅樓。錦瑟箜篌。夜來風雨曉來收。幾點落花饒柳絮，同為春愁。寄信問晴鷗。誰在芳洲。綠波寧處有蘭舟。獨對舊時攜手地，情思悠悠。
釵頭鳳·擷芳詞
作者：史達祖
朝代：宋

春愁遠。春夢亂。鳳釵一股輕塵滿。江煙白。江波碧。柳戶清明，燕簾寒食。憶憶憶。鶯聲曉，簫聲短。落花不許春拘管。新相識。休相失。翠陌吹衣，畫樓橫笛。得得得。
隔浦蓮·隔浦蓮近拍
作者：史達祖
朝代：宋

紅塵飛不到處。此地知無暑。亂竹分幽徑，虛堂中、自回互。陰壑生暗霧。飛泉注。氣入閒尊俎。快風度。齊宮楚榭，如今空鎖煙樹。何人伴我，夢賦雪車冰柱。惟有蟬聲助冷語。驚寤。飛雪來獻涼雨。
隔浦蓮·隔浦蓮近拍
作者：史達祖
朝代：宋

洛神一醉未醒。俯鑑窺紅影。萬綠森相衛，西風靜、不放冷。侵曉鷗夢穩。非塵境。棹月香千頃。錦機靚。亭亭不語，多應嗔賦玉井。西湖遊子，慣識雨愁煙恨。只恐吳娃暗折贈。耿耿。柔絲容易縈損。
雙雙燕
作者：史達祖
朝代：宋

過春社了，度簾幕中間，去年塵冷。差池欲住，試入舊巢相併。還相雕樑藻井。又軟語、商量不定。飄然快拂花梢，翠尾分開紅影。芳徑。芹泥雨潤。愛貼地爭飛，競誇輕俊。紅樓歸晚，看足柳昏花暝。應自棲香正穩。便忘了、天涯芳信。愁損翠黛雙蛾，日日畫闌獨憑。
風流子
作者：史達祖
朝代：宋

飛瓊神仙客，因遊戲、誤落古桃源。藉吟箋賦筆，試融春恨，舞裙歌扇，聊應塵緣。遣人怨，亂雲天一角，弱水路三千。還因秀句，意流江外，便隨輕夢，身墮愁邊。風流休相誤，尋芳縱來晚，尚有它年。只為賦情不淺，彈淚風前。想霧帳吹香，獨憐奇俊，露杯分酒，誰伴嬋娟。好在夜軒涼月，空自團圓。
風流子
作者：史達祖
朝代：宋

紅樓橫落日，蕭郎去、幾度碧雲飛。記窗眼遞香，玉臺妝罷，馬蹄敲月，沙路人歸。如今但，一鶯通訊息，雙燕說相思。入耳舊歌，怕聽琴縷，斷腸新句，羞染烏絲。相逢南溪上，桃花嫩、嬌樣淺澹羅衣。恰是怨深腮赤，愁重聲遲。悵東風巷陌，草迷春恨，軟塵庭戶，花誤幽期。多少寄來芳字，都待還伊。
鳳來朝
作者：史達祖
朝代：宋

暈粉就妝鏡。掩金閨、彩絲未整。趁無人、學指鴛鴦頸。恨誰踏、蘚花徑。一夢蒲香葵冷。墮銀瓶、脆繩掛井。扇底並團圓影。只此是、沈郎病。
鵲橋仙
作者：史達祖
朝代：宋

河深鵲冷，雲高鸞遠，水佩風裳縹緲。卻推離恨下人間，第一個、黃昏過了。舟行有恨，愁來無限，去去長安漸杳。應將巧思入相思，覺淚比、銀灣較少。
點絳唇
作者：史達祖
朝代：宋

花落苔香，斷無人肯行鵷甃。晚風翻繡。吹醒東窗酒。猶臥氍毹，明月知人瘦。香消後。亂愁依舊。開□胡酥手。
點絳唇
作者：史達祖
朝代：宋

山月隨人，翠蘋分破秋山影。釣船歸盡。橋外詩心迥。多少荷花，不蓋鴛鴦冷。西風定。可憐潘鬢。偏浸秦臺鏡。
齊天樂
作者：史達祖
朝代：宋

鴛鴦拂破蘋花影，低低趁涼飛去。畫裡移舟，詩邊就夢，葉葉碧雲分雨。芳遊自許。過柳影閒波，水花平渚。見說西風，為人吹恨上瑤樹。闌干斜照未滿，杏牆應望斷，春翠偷聚。淺約挼香，深盟搗月，誰是窗間青羽。孤箏幾柱。問因甚參差，暫成離阻。夜色空庭，待歸聽俊語。
齊天樂
作者：史達祖
朝代：宋

秋風早入潘郎鬢，斑斑遽驚如許。暖雪侵梳，晴絲拂領，栽滿愁城深處。瑤簪謾妒。便羞插宮花，自憐衰暮。尚想春情，舊吟悽斷茂陵女。人間公道惟此，嘆朱顏也恁，容易墮去。涅了重緇，搔來更短，方悔風流相誤。郎潛幾縷。漸疏了銅駝，俊遊儔侶。縱有黟黟，奈何詩思苦。
齊天樂
作者：史達祖
朝代：宋

犀紋隱隱鶯黃嫩，籬落翠深偷見。細雨重移，新霜試摘，佳處一年秋晚。荊江未遠。想橘友荒涼，木奴嗟怨。就說風流，草泥來趁蟹螯健。並刀寒映素手，醉魂沈夜飲，曾倩排遣。沆瀣含酸，金罌裹玉，蔌蔌吳鹽輕點。瑤姬齒軟。待惜取團圓，莫教分散。入手溫存，帕羅香自滿。
齊天樂
作者：史達祖
朝代：宋

闌干只在鷗飛處，年年怕吟秋興。斷浦沈雲，空山掛雨，中有詩愁千頃。波聲未定。望舟尾拖涼，渡頭籠暝。正好登臨，有人歌罷翠簾冷。悠然魂墜故里，奈閒情未了，還被吹醒。拜月虛簷，聽蛩壞砌，誰復能憐嬌俊。憂心耿耿。寄桐葉芳題，冷楓新詠。莫遣秋聲，樹頭喧夜永。
齊天樂
作者：史達祖
朝代：宋

西風來勸涼雲去，天東放開金鏡。照野霜凝，如河桂溼，一一冰壺相映。殊方路永。更分破秋光，盡成悲境。有客躊躇，古庭空自吊孤影。江南朋舊在許，也能憐天際，詩思誰領。夢斷刀頭，書開蠆尾，別有相思隨定。憂心耿耿。對風鵲殘枝，露蛩荒井。斟酌妲娥，九秋宮殿冷。
龍吟曲·水龍吟
作者：史達祖
朝代：宋

道人越布單衣，興高愛學蘇門嘯。有時也伴，四佳公子，五陵年少。歌裡眠香，酒酣喝月，壯懷無撓。楚江南，每為神州未復，闌干靜、慵登眺。今日征夫在道。敢辭勞、風沙短帽。休吟稷穗，休尋喬木，獨憐遺老。同社詩囊，小窗針線，斷腸秋早。看歸來，幾許吳霜染鬢，驗愁多少。
龍吟曲·水龍吟
作者：史達祖
朝代：宋

夜寒幽夢飛來，小梅影下東風曉。蝶魂未冷，吾身良是，悠然一笑。竹杖敲苔，布鞋踏凍，歲常先到。傍蒼林卻恨，儲風養月，須我輩、新詩吊。永以南枝為好。怕從今、逢花漸老。愁消秀句，寒回斗酒，春心多少。之子逃空，伊人遁世，又還驚覺。但歸來對月，高情耿耿，寄白雲杪。
龍吟曲·水龍吟
作者：史達祖
朝代：宋

夢迴虛白初生，便凝冷月通窗戶。不知夜久，都無人見，玉妃起舞。銀界迴天，瓊田易地，晃然非故。想兒童健意，生愁齊色，情頻在、窺簾處。一片樵林釣浦。是天教、王維畫取。未如授簡，先將高興，收歸妙句。江路梅愁，灞陵人老，又騎驢去。過章臺，記得春風乍見，倚簾吹絮。
河傳
作者：司馬
朝代：宋

銀河漾漾。正桐飛露井，寒生斗帳。芳草夢驚，人憶高唐惆悵。感離愁，甚情況。春風二月桃花浪。扁舟徵棹，又過吳江上。人去雁回，千里風雲相望。倚江樓，倍悽愴。
送伊闕王大夫歌
作者：司馬光
朝代：宋

于嗟古之道邈既遠兮，日陵夷而就衰。
羣儒角逐異端競進兮，聖塗榛枳幽昧而難知。
君獨恥從衆人之後兮，軒然高舉遠取而窮追。
撥去虹蜺汛掃氛濁兮，廓然廼得睹夫朝曦。
授邑於雒之南兮，始者既學今得而施。
歸風俗於醇厚兮，又何西門卓魯之足爲。
消奸化桀折牙杜蘖兮，寂不知其所之。
何者爲令之德兮，黄童皓首接手而遊嬉。
菽粟露積牛羊被野兮，百里獨比於太古之時。
予願解冠棄佩兮，受一廛於伊之野。
蓑身笠首兮，同邑民以熙熙。
錦堂春·錦堂春慢
作者：司馬光
朝代：宋

紅日遲遲，虛廊轉影，槐陰迤邐西斜。彩筆工夫，難狀晚景煙霞。蝶尚不知春去，漫繞幽砌尋花。奈猛風過後，縱有殘紅，飛向誰家。始知青鬢無價，嘆飄零官路，荏苒年華。今日笙歌叢裡，特地諮嗟。席上青衫溼透，算感舊、何止琵琶。怎不教人易老，多少離愁，散在天涯。
田子方教育子击
作者：司马光
朝代：宋

子击出，遭田子方于道，下车伏谒。子方不为礼。子击怒，谓子方曰：“富贵者骄人乎？贫贱者骄人乎？”子方曰：“亦贫贱者骄人耳！富贵者安敢骄人！国君而骄人，则失去国；大夫而骄人则失去家。失其国者未闻有以国待之者也，失其家者未闻有以家待之者也。夫士贫贱，言不用，行不合，则纳履而去耳，安往而不得贫贱哉！”子击乃谢之。
瞻彼南山诗
作者：司马光
朝代：宋

瞻彼南山，有梌有棠。维叶牂牂，君子之燕。笾豆洋洋，鼎俎将将。百羞阜昌，上下乐康。邦家之光，君子万年。抚有四荒，受禄无疆。瞻彼南山，有椐有栩。维叶湑湑，君子之燕。清酒有藇，壶樽有楚。酌言赐之，命之釂之。上下以序，君子万年。永绥兆民，受天之祜。瞻彼南山，有杞有枞。维叶逢逢，君子之燕。管丝噰噰，奏鼓？？。自堂徂庭，上下肃雍。靡有不恭，君子万年。令德高明，高明有融。赫赫明明，天命有严。命我祖考，九土是监。倭馯之东，蛮蜑之南。享献有时，靡敢不詹。閟兹馀文，复阁岩岩。万世是承，四方是瞻。帝曰卿士，左右之臣。四方无虞，矜尔之勤。式观且游，从予一人。于壸于闳，于堂于陈。金石之符，翰墨之珍。匪予汝夸，祖考之勋。多士庶尹，群公百辟。拜手稽首，答扬休德。既醉既饱，慎思尔职。罔顾尔私，罔爱尔力。惇忠祗敕，永奉丕则。立民之极，载祀千亿。
瞻彼南山诗·其三
作者：司马光
朝代：宋

瞻彼南山，有杞有枞。维叶逢逢，君子之燕。管丝噰噰，奏鼓？？。自堂徂庭，上下肃雍。靡有不恭，君子万年。令德高明，高明有融。
训俭示康
作者：司马光
朝代：宋

吾本寒家，世以清白相承。吾性不喜华靡，自为乳儿，长者加以金银华美之服，辄羞赧弃去之。二十忝科名，闻喜宴独不戴花。同年曰：“君赐不可违也。”乃簪一花。平生衣取蔽寒，食取充腹；亦不敢服垢弊以矫俗干名，但顺吾性而已。众人皆以奢靡为荣，吾心独以俭素为美。人皆嗤吾固陋，吾不以为病。应之曰：“孔子称‘与其不逊也宁固。’又曰‘以约失之者鲜矣。’又曰‘士志于道，而耻恶衣恶食者，未足与议也。’古人以俭为美德，今人乃以俭相诟病。嘻，异哉！” 近岁风俗尤为侈靡，走卒类士服，农夫蹑丝履。吾记天圣中，先公为群牧判官，客至未尝不置酒，或三行、五行，多不过七行。酒酤于市，果止于梨、栗、枣、柿之类；肴止于脯、醢、菜羹，器用瓷、漆。当时士大夫家皆然，人不相非也。会数而礼勤，物薄而情厚。近日士大夫家，酒非内法，果、肴非远方珍异，食非多品，器皿非满案，不敢会宾友，常量月营聚，然后敢发书。苟或不然，人争非之，以为鄙吝。故不随俗靡者，盖鲜矣。嗟乎！风俗颓弊如是，居位者虽不能禁，忍助之乎！ 又闻昔李文靖公为相，治居第于封丘门内，厅事前仅容旋马，或言其太隘。公笑曰：“居第当传子孙，此为宰相厅事诚隘，为太祝奉礼厅事已宽矣。”参政鲁公为谏官，真宗遣使急召之，得于酒家，既入，问其所来，以实对。上曰：“卿为清望官，奈何饮于酒肆？”对曰：“臣家贫，客至无器皿、肴、果，故就酒家觞之。”上以无隐，益重之。张文节为相，自奉养如为河阳掌书记时，所亲或规之曰：“公今受俸不少，而自奉若此。公虽自信清约，外人颇有公孙布被之讥。公宜少从众。”公叹曰：“吾今日之俸，虽举家锦衣玉食，何患不能？顾人之常情，由俭入奢易，由奢入俭难。吾今日之俸岂能常有？身岂能常存？一旦异于今日，家人习奢已久，不能顿俭，必致失所。岂若吾居位、去位、身存、身亡，常如一日乎？”呜呼！大贤之深谋远虑，岂庸人所及哉！ 御孙曰：“俭，德之共也；侈，恶之大也。”共，同也；言有德者皆由俭来也。夫俭则寡欲，君子寡欲，则不役于物，可以直道而行；小人寡欲，则能谨身节用，远罪丰家。故曰：“俭，德之共也。”侈则多欲。君子多欲则贪慕富贵，枉道速祸；小人多欲则多求妄用，败家丧身；是以居官必贿，居乡必盗。故曰：“侈，恶之大也。” 昔正考父饘粥以糊口，孟僖子知其后必有达人。季文子相三君，妾不衣帛，马不食粟，君子以为忠。管仲镂簋朱纮，山节藻棁，孔子鄙其小器。公叔文子享卫灵公，史鰌知其及祸；及戌，果以富得罪出亡。何曾日食万钱，至孙以骄溢倾家。石崇以奢靡夸人，卒以此死东市。近世寇莱公豪侈冠一时，然以功业大，人莫之非，子孙习其家风，今多穷困。其余以俭立名，以侈自败者多矣，不可遍数，聊举数人以训汝。汝非徒身当服行，当以训汝子孙，使知前辈之风俗云。
谏院题名记
作者：司马光
朝代：宋

古者谏无官，自公卿大夫，至於工商，无不得谏者。汉兴以来，始置官。
夫以天下之政，四海之众，得失利病，萃於一官使言之，其为任亦重矣。居是官者，常志其大，舍其细；先其急，后其缓；专利国家而不为身谋。彼汲汲於名者，犹汲汲於利也，其间相去何远哉！
天禧初，真宗诏置谏官六员，责其职事。庆历中，钱君始书其名於版，光恐久而漫灭。嘉祐八年，刻於石。后之人将历指其名而议之曰：“某也忠，某也诈，某也直，某也曲。”呜呼！可不惧哉！
送伊阙王大夫歌
作者：司马光
朝代：宋

于嗟古之道邈即远兮，日陵夷而就衰。群儒角逐异端竞进兮，圣涂榛枳幽昧而难知。君独耻从众人之后兮，轩然高举远取而穷追。拨去虹蜺汛扫氛浊兮，廓然乃得睹夫朝曦。授邑於雒之南兮，始即学今得而施。归风俗於醇厚兮，又何西门卓鲁之足为。消奸化桀折牙杜蘖兮，寂不知其所之。何者为令这德兮，黄童皓首接手而游嬉。菽粟露积牛羊被野兮，百里独比於太古之时。予愿解冠弃佩兮，受一廛於伊之野。蓑身笠首兮，同邑民以熙熙。
送伊阙王大夫歌
作者：司马光
朝代：宋

于嗟古之道邈既远兮，日陵夷而就衰。
羣儒角逐异端竞进兮，圣涂榛枳幽昧而难知。
君独耻从众人之后兮，轩然高举远取而穷追。
拨去虹蜺汛扫氛浊兮，廓然乃得睹夫朝曦。
授邑于雒之南兮，始者既学今得而施。
归风俗于醇厚兮，又何西门卓鲁之足为。
消奸化桀折牙杜蘖兮，寂不知其所之。
何者为令之德兮，黄童皓首接手而游嬉。
菽粟露积牛羊被野兮，百里独比于太古之时。
予愿解冠弃佩兮，受一廛于伊之野。
蓑身笠首兮，同邑民以熙熙。
送伊阙王大夫歌
作者：司马光
朝代：宋

于嗟古之道邈既远兮，日陵夷而就衰。群儒角逐异端竞进兮，圣涂榛枳幽昧而难知。君独耻从众人之后兮，轩然高举远取而穷追。拨去虹蜺汛扫氛浊兮，廓然乃得睹夫朝曦。授邑于雒之南兮，始者既学今得而施。归风俗于醇厚兮，又何西门卓鲁之足为。消奸化桀折牙杜蘖兮，寂不知其所之。何者为令之德兮，黄童皓首接手而游嬉。菽粟露积牛羊被野兮，百里独比于太古之时。予愿解冠弃佩兮，受一廛于伊之野。蓑身笠首兮，同邑民以熙熙。
陶侃惜谷
作者：司马光
朝代：宋

陶侃尝出游，见人持一把未熟稻，侃问：“用此何为？”人云：“行道所见，聊取之耳。”侃大怒诘曰：“汝既不田，而戏贼人稻！”执而鞭之。是以百姓勤于农植，家给人足。
如夢令
作者：向
朝代：宋

夢斷綠窗鶯語。消遣客愁無處。小檻俯青郊，恨滿楚江南路。歸去。歸去。花落一川煙雨。
如夢令
作者：向
朝代：宋

廝守許多時價。誰信一籌不畫。相送到礬園，贏得淚珠如瀉。揮灑。揮灑。將底江州司馬。
如夢令
作者：向
朝代：宋

楊柳千絲萬縷。特地織成愁緒。休更唱陽關，便是渭城西路。歸去。歸去。紅杏一腮春雨。
如夢令
作者：向
朝代：宋

直面雨輕風峭。極目水空煙渺。家在武陵溪，無限壑譏峰誚。歸好。歸好。睡足一江春曉。
如夢令
作者：向
朝代：宋

舊恨新愁無際。近水遠山都是。西北有高樓，正為行藏獨倚。留滯。留滯。家在吳頭楚尾。
如夢令
作者：向
朝代：宋

野店幾杯空酒。醉裡兩眉長皺。已自不成眠，那更酒醒時候。知否。知否。直是為他消瘦。
念奴嬌
作者：向
朝代：宋

霜威悽緊，政悲風搖落，千山群木。十里清香方盛賞，巖桂嬌黃奼綠。九畹衰叢，東籬落蕊，到此成粗俗。孤標高遠，淡然還媚幽獨。憔悴詩老多情，問佳人底事，幽居空谷。日暮天寒垂翠袖，愁倚蕭蕭修竹。林下神情，月邊風露，不向雕欄曲。殷勤惟有，篆煙留得餘馥。
憶秦娥
作者：向
朝代：宋

秋蕭索。別來先自情懷惡。情懷惡。日斜庭院，月明簾幕。輕離卻似於人薄。而今休更思量著。思量著。肝腸空斷，水雲遼邈。
清平樂
作者：向
朝代：宋

離愁萬斛。春思難拘束。瘦盡玉肌清徹骨。蹙損兩眉秀綠。畫屏羅幌輸君。文鱗錦翼尤勤。長記酒醒香冷，笑將髻子隈人。
長相思
作者：向
朝代：宋

桃花堤。柳花堤。芳草橋邊花滿溪。而今戎馬嘶。千山西。萬山西。歸雁橫雲落日低。登樓望欲迷。
長相思
作者：向
朝代：宋

行相思。坐相思。兩處相思各自知。相思更為誰。朝相思。暮相思。一日相思十二時。相思無盡期。
點絳唇
作者：向
朝代：宋

蕙怨蘭愁，玉臺羞對啼妝面。懶勻香臉。不放眉峰展。幽恨誰知，錦字空傳遠。何時見。為郎腸斷。不似郎情淺。
點絳唇
作者：向
朝代：宋

屈指新冬，肅霜天氣重陽後。授衣時候。蘭菊香盈袖。此日生申，維嶽鍾神秀。傾名酎。篆添金獸。共祝如椿壽。
人嬌
作者：向子諲
朝代：宋

白似雪花，柔於柳絮。胡蝶兒、鎮長一處。春風駘蕩，驀然吹去。得遊絲、半空惹住。波上精神，掌中態度。分明是、彩雲團做。當年飛燕，從今不數。只恐是、高唐夢中神女。
如夢令
作者：向子諲
朝代：宋

誰識薌林秋露。勝卻諸天花雨。休更覓曹溪，自有個中玄路。參取。參取。滴滴要知落處。
如夢令
作者：向子諲
朝代：宋

欲問薌林秋露。來自廣寒深處。海上說薔薇，何似桂華風度。高古。高古。不著世間塵汙。
如夢令
作者：向子諲
朝代：宋

午夜涼生翠幔。簾外行雲撩亂。可恨白蘋風，欲雨又還吹散。腸斷。腸斷。楚夢驚殘一半。
少年遊
作者：向子諲
朝代：宋

去年同醉，酴醿花下，健筆賦新詞。今年君去，酴醿欲破，誰與醉為期。舊曲重歌傾別酒，風露泣花枝。章水能長湘水遠，流不盡、兩相思。
水龍吟
作者：向子諲
朝代：宋

華燈明月光中，綺羅弦管春風路。龍如駿馬，車如流水，軟紅成霧。太一池邊，葆真宮裡，玉樓珠樹。見飛瓊伴侶，霓裳縹緲，星迴眼、蓮承步。笑入彩雲深處。更冥冥、一簾花雨。金鈿半落，寶釵斜墜，乘鸞歸去。醉失桃源，夢迴蓬島，滿身風露。到而今江上，愁山萬疊，鬢絲千縷。
水龍吟
作者：向子諲
朝代：宋

夢迴寒入衾綢，曉驚忽墮瑤林裡。穿帷透隙，落花飛絮，難窮巧思。著帽披裘，挈壺呼友，倚空臨水。望瓊田不盡，銀濤無際，浮皓色、來天地。遙想吳郎病起。政冷窗、微吟擁鼻。持箋贈我，新詞絕唱，珠零玉碎。餘興追遊，清芬坐對，高談傾耳。晚歸來，風掃停雲，萬里月華如洗。
清平樂
作者：向子諲
朝代：宋

雲無天淨。明月端如鏡。烏鵲繞枝棲未穩。零露垂垂珠隕。扁舟共絕潮河。秋風別去如梭。今夜悽然對影，與誰斟酌姮娥。
清平樂
作者：向子諲
朝代：宋

幽花無外。心與薌林會。綠髮相看今老矣。不作淺俗氣味。露葉薿薿生光。風梢泛泛飄香。稱意中秋開了，餘情猶及重陽。
清平樂
作者：向子諲
朝代：宋

吳頭楚尾。踏破芒鞋底。萬壑千巖秋色裡。不耐惱人風味。而今我老薌林。世間百不關心。獨喜愛香韓壽，能來同醉花陰。
清平樂
作者：向子諲
朝代：宋

人間塵外。一種寒香蕊。疑是月娥天上醉。戲把黃雲挼碎。使君坐嘯清江。騰芳飛譽無雙。興寄小山叢桂，詩成棐幾明窗。
清平樂
作者：向子諲
朝代：宋

銀鉤蠆尾。一似鍾繇字。吏部文章麟角起。自是驚人瑞世。西垣準擬揮毫。不須苦續離騷。政看翻階紅藥，無忘叢桂香醪。
清平樂
作者：向子諲
朝代：宋

薌林春色。杯麵雲腴白。醉裡不知天地窄。真是人間歡伯。風流玉友爭妍。酪奴可與忘年。空誦少陵佳句，飲中誰與俱仙。
清平樂
作者：向子諲
朝代：宋

薄情風雨。斷送花何許。一夜清香無覓處。卻返雲窗月戶。醉鄉曲米為春。荊州富貴中人。肯入薌林淨社，玉山屢倒芳茵。
滿江紅
作者：向子諲
朝代：宋

雁陣橫空，江楓戰、幾番風雨。天有意、作新秋令，欲鏖殘暑。籬菊巖花俱秀髮，清氛不斷來窗戶。共歡然、一醉得黃香，仍叔度。尊前事，塵中去。拈花問，無人語。薌林顧靈照，笑撫庭樹。試舉似虎頭城太守，想應會得玄玄處。老我來、懶更作淵明，閒情賦。
相見歡
作者：向子諲
朝代：宋

亭亭秋水芙蓉。翠圍中。又是一年風露、笑相逢。天機畔。雲錦亂。思無窮。路隔銀河猶解、嫁西風。
相見歡
作者：向子諲
朝代：宋

桃源深閉春風。信難通。流水落花餘恨、幾時窮。水無定。花有盡。會相逢。可是人生長在、別離中。
相見歡
作者：向子諲
朝代：宋

腰肢一縷纖長。是垂楊。泥泥風中衣袖、冷沈香。花如頰。眉如葉。語如簧。微笑微顰相惱、過迴廊。
秦樓月·憶秦娥
作者：向子諲
朝代：宋

芳菲歇。故園目斷傷心切。傷心切。無邊煙水，無窮山色。可堪更近乾龍節。眼中淚盡空啼血。空啼血。子規聲外，曉風殘月。
秦樓月·憶秦娥
作者：向子諲
朝代：宋

蟲聲切。柔腸欲斷傷離別。傷離別。幾行清淚，界殘紅頰。玉階白露侵羅襪。下簾卻望玲瓏月。玲瓏月。寒光凌亂，照人愁絕。
臨江仙
作者：向子諲
朝代：宋

新月低垂簾額，小梅半出簷牙。高堂開燕靜無譁。麟孫鳳女，學語正咿呀。寶鼎剩燻瀋水，瓊彝爛醉流霞。薌林同老此生涯。一川風露，總道是仙家。
長相思
作者：向子諲
朝代：宋

年重月，月重光。萬瓦千林白似霜。扁舟入醉鄉。山蒼蒼。水茫茫。嚴瀨當時不是狂。高風引興長。
鵲橋仙
作者：向子諲
朝代：宋

合巹風流，擘釵情態，壓倒痴牛呆女。今年雲外果深期，想卻笑、人間離苦。縈愁疊恨，青山綠水，杳杳重重無數。尋常猶有夢能來，到此夜、無尋夢處。
鵲橋仙
作者：向子諲
朝代：宋

澄江如練，遠山橫翠，一段風煙如畫。層樓傑閣倚晴空，疑便是、支磯石下。寶奩瓊鑑，淡勻輕掃，纖手弄妝初罷。擬將心事問天公，與牛女、平分今夜。
鵲橋仙
作者：向子諲
朝代：宋

飛雲多型，涼颼微度，都到酒邊歌處。冰肌玉骨照人寒，更做弄、一簾風雨。同盤風味，合歡情思，不管星娥猜妒。桃花溪水接銀河，與占斷、鵲橋歸路。
點絳唇
作者：向子諲
朝代：宋

冰雪肌膚，靚妝喜作梅花面。寄情高遠。不與凡塵染。玉立峰前，閒把經珠轉。秋風便。霧收雲卷。水月光中見。
點絳唇
作者：向子諲
朝代：宋

丹鳳飛來，細傳日下絲綸語。使君歸去。已近沙堤路。風葉露花，秋意濃如許。江天暮。離歌輕舉。愁滿西山雨。
點絳唇
作者：向子諲
朝代：宋

不昧本來，太虛明月流輝過。令行獨坐。高下都由我。玉軫無弦，誰對秋風和。還知麼。老龐一個。識得機關破。
點絳唇
作者：向子諲
朝代：宋

今日重陽，強挼青蕊聊開宴。我家幾甸。試上連輝觀。憶著酺池，古塔煙霄半。愁心遠。情隨雲亂。腸斷江城雁。
點絳唇
作者：向子諲
朝代：宋

春蕙秋蘭，斷崖空谷終難近。何如逸韻。十里香成陣。傾蓋論交，白首情無盡。因君問。新聲玉振。更覺花清潤。
點絳唇
作者：向子諲
朝代：宋

無熱池南，歲寒亭上開新宴。青山芳甸。盡入真如觀。舉酒高歌，人在秋天半。晴空遠。巷江影亂。何處飛來雁。
點絳唇
作者：向子諲
朝代：宋

此夜中秋，不向光影門前過。披衣得坐。無佛眾生我。沒鼓打皮，借問今幾和。還知麼。就中兩個。鼻孔誰穿破。
點絳唇
作者：向子諲
朝代：宋

春浪桃花，禹門三尺平跳過。死生不坐。變化須歸我。山起南雲，白雨聲相和。還知麼。點點真個。塊土何曾破。
點絳唇
作者：向子諲
朝代：宋

折腳鐺中，二時粥飯隨緣過。東行西坐。不識而今我。壞盡田園，終日且婆和。還知麼。錐也無個。肘露衣衫破。
點絳唇
作者：向子諲
朝代：宋

明月山頭，古香吹墮青林底。世情無味。伴我千巖裡。詩老風流，也向花留意。歌新擬。調高難比。半坐分君醉。
點絳唇
作者：向子諲
朝代：宋

不掛一裘，世間萬事如風過。忘緣兀坐。皮袋非真我。隨色摩尼，朱碧如何和。還知麼。從來只個。千古撲不破。
點絳唇
作者：向子諲
朝代：宋

莫問重陽，黃花滿地須遊宴。休論夷甸。且作江山觀。百歲光陰，屈指今過半。霜天晚。眼昏花亂。不見書空雁。
點絳唇
作者：向子諲
朝代：宋

荊棘林中，浪誇好手曾穿過。不起於坐。畐塞虛空我。問路台山，婆子隨聲和。還知麼。石橋老個。些子平窺破。
點絳唇
作者：向子諲
朝代：宋

脫落皮膚，故人南嶽峰前過。只知閒坐。千聖難窺我。明月澄潭，誰唱復誰和。還知麼。錦鱗沒個。莫觸清光破。
點絳唇
作者：向子諲
朝代：宋

病臥秋風，懶尋杯酒追歡宴。夢遊都甸。不改當年觀。故舊雕零，天下今無半。煙塵遠。淚珠零亂。怕問隨陽雁。
點絳唇
作者：向子諲
朝代：宋

綠水池塘，笑看野鴨雙飛過。正當呆坐。紉鼻須還我。盡日張弓，許久無人和。還知麼。難得全個。不免須明破。
點絳唇
作者：向子諲
朝代：宋

綠水青山，一輪明月林梢過。有誰同坐。妙德毗盧我。石女高歌，古調無人和。還知麼。更沒別個。且莫分疏破。
點絳唇
作者：向子諲
朝代：宋

璧月光輝，萬山不隔蟾宮樹。金風玉露。水國秋無數。老子情鍾，欲向香中住。君王許。龍鸞飛舞。送到歸休處。
祝英臺近
作者：向希尹
朝代：宋

曉簾櫳，晴院宇，空鴨冷沉水。翠被欺寒，嬌困未忺起。厭厭兩點眉峰，一痕酒暈，正人在、溫柔鄉里。甚情味。羞對釵燕箏鴻，胭脂暗彈淚。欲寫吳箋，無處問雙鯉。倩他輕薄楊花，與愁結伴，直吹到，那人根底。
如夢令
作者：向滈
朝代：宋

樓上千峰翠巘。樓下一灣清淺。寶簟酒醒時，枕上月華如練。留戀。留戀。明日水村煙岸。
如夢令
作者：向滈
朝代：宋

誰伴明窗獨坐。和我影兒兩個。燈燼欲眠時，影也把人拋躲。無那。無那。好個恓惶的我。
摊破丑奴儿采桑子
作者：向滈
朝代：宋

自笑好痴迷。只为俺、忒セ雏儿。近来都得傍人道，帖儿上面，言儿语子，那底都是虚脾。楼上等多时。两地里、人马都饥。低低说与当直底，轿儿抬转，喝声靠里，看俺么、裸而归。
攤破醜奴兒·採桑子
作者：向滈
朝代：宋

自笑好痴迷。只為俺、忒�沙�兒。近來都得傍人道，帖兒上面，言兒語子，那底都是虛脾。樓上等多時。兩地裡、人馬都飢。低低說與當直底，轎兒抬轉，喝聲靠裡，看俺麼、裸而歸。
书寄浃上人
作者：吕本中
朝代：宋

胸中无一毫事，笔下有千斛力。
走徧江南江北山，满堂禅和不相识。
书寄浃上人
作者：吕本中
朝代：宋

胸中无一毫事，笔下有千斛力。走遍江南江北山，满堂禅和不相识。
印累累
作者：吕本中
朝代：宋

印累累，绶若若，不如相逢一饷乐。谷量牛马斗量珠，不如闭门细读平生书，居闲意气或有馀。利害毫发过，不能以手援其躯。风吹月明，落我庭树。宿乌夜惊，徐徐飞去。昼夜有程，汝何不住。前畏弹射，后畏网罗。孰视鸿鹄，云霄可摩。亦知人生，如意少不如意多。富贵欲长保，执斧不见柯。印累累如此，宿鸟飞去何。
印纍纍
作者：吕本中
朝代：宋

印纍纍，绶若若，不如相逢一饷乐。
谷量牛马斗量珠，不如闭门细读平生书，居闲意气或有余。
利害毫髮过，不能以手援其躯。
风吹月明，落我庭树。
宿乌夜惊，徐徐飞去。
昼夜有程，汝何不住。
前畏弹射，后畏网罗。
孰视鸿鹄，云霄可摩。
亦知人生，如意少不如意多。
富贵欲长保，执斧不见柯。
印纍纍如此，宿鸟飞去何。
倾杯令/杯倾乐
作者：吕渭老
朝代：宋

枫叶飘红，莲房肥露，枕席嫩凉先到。帘外蟾华如扫。枝上啼鸦催晓。秋风又送潘郎老。小窗明、疏萤浅照。登高送远惆怅，白发至今未了。隔座藏钩，分曹射覆，烛艳渐催三鼓。筝按教坊新谱。楼外月生春浦。徘徊争忍忙归去。怕明朝、无情风雨。珍花美酒团坐，且作尊前笑侣。
惜分钗/撷芳词
作者：吕渭老
朝代：宋

春将半。莺声乱。柳丝拂马花迎面。小堂风。暮楼钟。草色连云，暝色连空。重重。秋千畔。何人见。宝钗斜照春妆浅。酒霞红。与谁同。试问别来，近日情悰。忡忡。重帘挂。微灯下。背兰同说春风话。月盈楼。泪盈眸。觑著红茵，无计迟留。休休。莺花谢。春残也。等闲泣损香罗帕。见无由。恨难收。梦短屏深，清夜悠悠。悠悠。
惜分钗/撷芳词·其一
作者：吕渭老
朝代：宋

春将半。莺声乱。柳丝拂马花迎面。小堂风。暮楼钟。草色连云，暝色连空。重重。秋千畔。何人见。宝钗斜照春妆浅。酒霞红。与谁同。试问别来，近日情悰。忡忡。
惜分钗/撷芳词·其二
作者：吕渭老
朝代：宋

重帘挂。微灯下。背兰同说春风话。月盈楼。泪盈眸。觑著红茵，无计迟留。休休。莺花谢。春残也。等闲泣损香罗帕。见无由。恨难收。梦短屏深，清夜悠悠。悠悠。
扑蝴蝶近/扑蝴蝶
作者：吕渭老
朝代：宋

分钗绾髻，洞府难分手。离觞短阕，啼痕冰舞袖。马嘶霜滑，桥横路转，人依古柳。晓色渐分星斗。怎分剖。心儿一似，倾入离愁万千斗。垂鞭伫立，伤心还病酒。十年梦里婵娟，二月花中豆蔻。春风为谁依旧。风荷露竹，秋意侵疏鬓。微灯曲几。有帘通桂影。乍凉衣著，轻明微醉，歌声听稳。新愁殢人方寸。怎不闷。当初欲凭，燕翼西飞寄归信。小窗睡起，梁间都去尽。夜长旅枕先知，秋杪黄花渐近。一成为伊销损。
破窑赋 / 寒窑赋 / 劝世章
作者：吕蒙正
朝代：宋

天有不测风云，人有旦夕祸福。蜈蚣百足，行不及蛇；雄鸡两翼，飞不过鸦。马有千里之程，无骑不能自往；人有冲天之志，非运不能自通。
盖闻：人生在世，富贵不能淫，贫贱不能移。文章盖世，孔子厄于陈邦；武略超群，太公钓于渭水。颜渊命短，殊非凶恶之徒；盗跖年长，岂是善良之辈。尧帝明圣，却生不肖之儿；瞽叟愚顽，反生大孝之子。张良原是布衣，萧何称谓县吏。晏子身无五尺，封作齐国宰相；孔明卧居草庐，能作蜀汉军师。楚霸虽雄，败于乌江自刎；汉王虽弱，竟有万里江山。李广有射虎之威，到老无封；冯唐有乘龙之才，一生不遇。韩信未遇之时，无一日三餐，及至遇行，腰悬三尺玉印，一旦时衰，死于阴人之手。
有先贫而后富，有老壮而少衰。满腹文章，白发竟然不中；才疏学浅，少年及第登科。深院宫娥，运退反为妓妾；风流妓女，时来配作夫人。
青春美女，却招愚蠢之夫；俊秀郎君，反配粗丑之妇。蛟龙未遇，潜水于鱼鳖之间；君子失时，拱手于小人之下。衣服虽破，常存仪礼之容；面带忧愁，每抱怀安之量。时遭不遇，只宜安贫守份；心若不欺，必然扬眉吐气。初贫君子，天然骨骼生成；乍富小人，不脱贫寒肌体。
天不得时，日月无光；地不得时，草木不生；水不得时，风浪不平；人不得时，利运不通。注福注禄，命里已安排定，富贵谁不欲？人若不依根基八字，岂能为卿为相？
吾昔寓居洛阳，朝求僧餐，暮宿破窖，思衣不可遮其体，思食不可济其饥，上人憎，下人厌，人道我贱，非我不弃也。今居朝堂，官至极品，位置三公，身虽鞠躬于一人之下，而列职于千万人之上，有挞百僚之杖，有斩鄙吝之剑，思衣而有罗锦千箱，思食而有珍馐百味，出则壮士执鞭，入则佳人捧觞，上人宠，下人拥。人道我贵，非我之能也，此乃时也、运也、命也。
嗟呼！人生在世，富贵不可尽用，贫贱不可自欺，听由天地循环，周而复始焉。
天地有常用，日月有常明，四时有常序，鬼神有常灵。天有宝，日月星辰。地有宝，五谷金银。家有宝，孝子贤孙。国有宝，正直忠良。合天道，则天府鉴临。合地道，则地府消愆。合人道，则民用和睦。三道既合，祸去福来。天地和，则万物生。地道和，则万物兴。父子和，而家有济。夫妇和，而义不分。
时势不可尽倚，贫穷不可尽欺，世事翻来覆去，须当周而复始。
余者，居洛阳之时，朝投僧寺，夜宿破窑。布衣不能遮其体，饘粥不能充其饥。上人嫌，下人憎，皆言余之贱也，余曰：非贱也，乃时也，运也，命也。余后登高及第，入中书，官至极品，位列三公，思衣则有绮罗千箱，思食则有百味珍馐，有挞百僚之杖，有斩佞臣之剑，出则壮士执鞭，入则佳人扶袂，廪有余粟，库有余财，人皆言余之贵也，余曰：非贵也，乃时也，运也，命也。
蛟龙未遇，暂居云雾之间。君子失时，屈守小人之下。命运未通，被愚人之轻弃。时运未到，被小人之欺凌。初贫君子，自怨骨格风流。乍富小人，不脱俗人体态。生平结交惟结心，莫论富贵贫贱。深得千金，而不为贵，得人一语，而胜千金。吾皆悼追无恨人，富贵须当长保守，
苏秦未遇，归家时，父母憎，兄弟恶，嫂不下玑，妻不愿炊，然衣锦归故里，马壮人强，萤光彩布，兄弟含笑出户迎，妻嫂下阶倾己顾，苏秦本是旧苏秦，昔日何陈今何亲。自家骨肉尚如此，何况区区陌路人，抑犹未也。
文章冠世，孔子尚厄于陈邦。武略超群，太公曾钓于渭水。颜回命短，岂是凶暴之徒。盗柘年长，自非贤良之辈。帝尧天圣，却养不肖之男。瞽叟顽嚣，反生大孝之子。甘罗十二为宰相，买臣五十作公卿。晏婴身长五尺，封为齐国宰相。韩信力无缚鸡，立为汉朝贤臣，未遇之时，口无一日瓮飧，及至兴通，身受齐王将印，吓燕取赵，统百万雄兵，一旦时休，卒于阴人之毒手。李广有射虎之威，到老无封。冯唐有安邦之志，一世无遇。
上古圣贤，不掌阴阳之数。今日儒士，岂离否泰之中。腰金衣紫，都生贫贱之家。草履毛鞋，都是富豪之裔。有贫贱，而后有富贵。有小壮，而后有老衰。人能学积善，家有余庆。青春美女，反招愚独之夫。俊秀才郎，竟配丑貌之妇。五男二女，老来一身全无。万贯千金，死后离乡别井。才疏学浅，少年及第登科。满腹文章，到老终身不第。或富贵，或贫贱，皆由命理注定。
若天不得时，则日月无光。地不得时，则草木不生。水不得时，则波浪不静。人不得时，则命运不通。若无根本八字，岂能为卿为相。一生皆由命，半点不由人。
蜈蚣多足，不及蛇灵。雄鸡有翼，飞不及鸦。马有千里之驰，非人不能自往。人有千般巧计，无运不能自达。
吾敬为此劝世文也。
頌妙喜老師室中所問因緣
作者：吳偉明
朝代：宋

不是心，不是佛，不是物，通身一穿金鎖骨。
趙州參見老南泉，解道鎮州出蘿蔔。
燭影搖紅
作者：吳億
朝代：宋

樓雪初消，麗譙吹罷單于晚。使君千炬起班春，歌吹香風暖。十里珠簾盡卷。正人在、蓬壺閬苑。賣薪買酒，立馬傳觴，昇平重見。誰識鰲頭，去年曾侍傳柑宴。至今衣袖帶天香，行處氤氳滿。已是春宵苦短。且莫遣、歡遊意懶。細聽歸路，璧月光中，玉簫聲遠。
念奴嬌
作者：吳儆
朝代：宋

延州積慶，到如今千載，芳傳遺緒。世襲簪纓來舊治，依約棠陰如故。百里休聲，三年遺愛，若跡高今古。邑人盡道，郎君福過渠父。州縣豈久徒勞，漢家密令，須作三公去。今入花城稱壽處，他日榮歸禁路。黃貼天有，上尊名酒，押賜傳天語。朱顏綠鬢，腰黃綢蹙金縷。
念奴嬌
作者：吳儆
朝代：宋

東風著意，正群芳未放，蟠桃初綴。王母當年親手種，來作人間上瑞。婺女星躔，金華福地，聊駐千千歲。恰才八十，百分未及一二。況是間生英賢，名高日月，未說文昌貴。今日凝香稱壽斝，來歲袞衣當發。黃貼天香，太白珍膳，押賜傳中旨。戲拈金果，宮娥應是爭取。
念奴嬌
作者：吳儆
朝代：宋

涼生秋早，正梧桐院落，風清月白。簾卷香凝人笑喜，應是瀛洲仙謫。雲繞畫梁，花明彩服，中有人華髮。恩袍藍綠，高年況已逾百。最是有子宜家，蘭階方競，珠履延佳客。好喚凌波來洛浦，醉促霓裳仙拍。玉井開蓮，金莖承露，莫惜金尊側。試佔弧兆，祥光已映南極。
念奴嬌
作者：吳儆
朝代：宋

相逢恨晚，人誰道、早有輕離輕折。不是無情，都只為、離合因緣難測。秋去雲鴻，春深花絮，風雨隨南北。絮飛鴻散，問誰解舀得得。君自舉遠高飛，知他此去、萍梗何時息。雅閣幽窗歡笑處，回首翻成陳跡。小楷緘題，細行針線，一一重收拾。風花雪月，此生長是思憶。
楊州慢
作者：吳元可
朝代：宋

露葉猶青，巖花遲動，幽幽未似秋陰。似梅風帶溽，吹度長林。記當日、西廊共月，小屏輕扇，人語涼深。對清觴，醉笑醒顰，何似如今。臨高欲賦，甚年來、漸減狂心。為誰倚多才，難憑易感，早付銷沈。解事張郎風致，鱸魚好、歸聽吳音。又夜闌聞笛，故人忽到幽襟。
鳳凰臺上憶吹簫
作者：吳元可
朝代：宋

更不成愁，何曾是醉，豆花雨後輕陰。似此心情自可，多了閒吟。秋在西樓西畔，秋較淺、不似情深。夜來月，為誰瘦小，塵鏡羞臨。彈箏，舊家伴侶，記雁啼秋水，下指成音。聽未穩、當時自誤，又況如今。那是柔腸易斷，人間事、獨此難禁。雕籠近，數聲別似春禽。
木蘭花慢
作者：吳則禮
朝代：宋

盡晴春自老，乍翠巘、出清流。望杳杳飛旌，翩翩戍騎，初過邊頭。幽花尚猗短岸，漸鳴禽、喚友繞行輈。端有雕戈錦領，竟馳騕嫋驊騮。凝眸。雁入長天，羌管罷、隴雲愁。共解鞍臨水，雷驚電散，雪濺霜浮。玉觴正風味好，對幽香、墮蕊且消憂。莫以綸巾羽扇，便忘綠浦滄洲。
東風第一枝
作者：吳則禮
朝代：宋

經國謀猷，補天氣力，嶽祗來佐興運。王當華闕春融，共仰相門地峻。清檯佔象，見壁月、珠星明潤。對一百五日風光，二十四番花信。勳共德、繼增篆鼎。今共古、問誰比並。廣樂初出，層霄壽斝，旋頒紫葉，湘桃濃杏。映彩服、朱顏青鬢。看千歲，桀閣飛樓，燕賞太平光景。
水龍吟
作者：吳則禮
朝代：宋

秋生澤國，無邊落木，又作蕭蕭下。澄江過雨，涼飆吹面，黃花初把。蒼鬢羈孤，粗營雞黍，濁醪催貰。對斜斜露腳，寒香正好，幽人去、空驚吒。頭上綸巾醉墮，要猗眠、水雲縈舍。牽衣兒女，歸來歡笑，仍邀同社。月底蓬門，一株江樹，悲蟲鳴夜。把茱萸細看，牛山底事，強成沾灑。
清平樂
作者：吳則禮
朝代：宋

慶鍾華胄。人物朝端秀。朝罷章華驕馬驟。十萬人家舉手。後房桃李娟娟。有誰雲雨恩偏。看取晚春時候，蘭芽玉茁爭妍。
清平樂
作者：吳則禮
朝代：宋

晨輝初轉。拜舞金鑾殿。想見對敭符睿春，天語丁寧見晚。雍容玉筍班聊，功名早上凌煙。金鼎刀圭莫惜，願隨雞犬昇仙。
清平樂
作者：吳則禮
朝代：宋

瀛洲春酒。滿酌公眉壽。月照沙堤春榜柳，恩暖朝天袞繡。東君著意丁寧。芳酸先許梅英。要就昇平滋味，待公來後和羹。
清平樂
作者：吳則禮
朝代：宋

雪餘寒退。惟有青松在。春不加榮寒不悴。用舍如公都耐。流肪磊落龜蛇。會留紅日西斜。欲助我公壽骨，蟠桃等見桃花。
秦樓月·憶秦娥
作者：吳則禮
朝代：宋

悵離闋。淮南三度梅花發。梅花發。片帆西去，落英如雪。新秦古塞人華髮。一樽別酒君聽說。君聽說。胡笳徵雁，隴雲沙月。
紅樓慢
作者：吳則禮
朝代：宋

聲懾燕然，勢壓橫山，鎮西名重榆塞。幹霄百雉朱闌下，極目長河如帶。玉壘涼生過雨，簾卷晴嵐凝黛。有城頭、鐘鼓連雲，殷春雷天外。長嘯，疇昔馳邊騎。聽隴底鳴笳，風搴雙旆。霜髯飛將曾百戰，欲擄名王朝帝。錦帶吳鉤未解，誰識憑欄深意。空沙場，牧馬蕭蕭晚無際。
絳都春
作者：吳則禮
朝代：宋

餘寒尚峭。早鳳沼凍開，芝田春到。茂對誕期，天與公春向廊廟。元功開物爭春妙。傳與穠華多少。召還和氣，拂開霽色，未妨談笑。縹緲。五雲亂處，種雕胡自熟，蟠桃猶小。雨露在門，光彩充閭烏亦好。寶燻鬱霧城西道。天自錫公難老。看公身任安危，二十四考。
絳都春
作者：吳則禮
朝代：宋

韶華漸好。報錦裡又是，春風來早。昴宿降蕭，崧嶽生申符英表。三朝倖望人傾禱。壽與長城俱老。碧油紅旆，高牙大纛一時榮耀。矯矯。甘泉舊德，少年日，翰苑玉堂曾到。潤飾帝謨，粉澤皇猷文章妙。主盟經濟尊吾道。早晚促歸巖廟。願同海內蒼生，佇看鳳詔。
聲聲慢
作者：吳則禮
朝代：宋

林塘朱夏，雨過斑斑，綠苔繞地初遍。葉底雛鶯，猶記日斜春晚。芙蕖靚妝紅粉，傍高荷、閒倚歌扇。輕風起，縠紋灩灩，翠生波面。可是追涼月下，清坐久，微雲屢遮星漢。露溼綸巾，遙望玉清檯殿。白頭共論勝事，須償五湖深願。南枝好，有南飛烏鵲，繞枝低轉。
點絳唇
作者：吳則禮
朝代：宋

何處君家，蟠桃花下瑤池畔。日遲風暖。佔得春長遠。幾見花開，一任年光換。今年見。明年再見。春色如人面。
點絳唇
作者：吳則禮
朝代：宋

柏葉春醅，為君親酌玻璃盞。玉簫牙管。人意如春暖。綠鬢長留，不使韶華晚。春無限。碧桃花畔。笑看蓬萊淺。
沁園春
作者：吳勢卿
朝代：宋

碧瓦霜融，繡閣寒經，春浮壽杯。羨華年七帙，人生稀有，新陽七日，天意安排。丹鳳門開，黃麾仗立，此際應須召促回。人道是，卻暫時繡斧，索笑鹽梅。旴江假守非才，猶記得當時傳庾臺。算良機再會，摳衣來久，歸鞭何速，祝壽方才。應與邦人，傳為佳話，只為先生誕日來。明年看，是儂方九曲，公已三臺。
清平樂令·清平樂
作者：吳城小龍女
朝代：宋

簾捲曲欄獨倚。江展暮天無際。淚眼不曾晴，家在吳頭楚尾。數點雪花亂委。撲漉沙鷗驚起。詩句欲成時，沒入蒼煙叢裡。
點絳唇
作者：吳大有
朝代：宋

江上旗亭，送君還是逢君處。酒闌呼渡。雲壓沙鷗暮。漠漠蕭蕭，香凍梨花雨。添愁緒。斷腸柔櫓。相逐寒潮去。
昇平樂
作者：吳奕
朝代：宋

水閣層臺，短亭深院，依稀萬木籠陰。飛暑無涯，行雲有勢，晚來細雨回晴。庭槐轉影，紗廚兩兩蟬鳴。幽夢斷枕，金猊旋熱，蘭炷微薰。堪命俊才儔侶，對華筵坐列，朱履紅裙。檀板輕敲，金樽滿泛，縱交畏日西沉。金絲玉管，間歌喉、時奏清音。唐虞景，盡陶陶沈醉，且樂昇平。
念奴嬌
作者：吳季子
朝代：宋

雪羅初試，過賜衣時節，才三四日。記得延陵公子宅，麟角當年新紱。半刺名家，一經奧學，是青雲人物。如何華髮，蒲輪未聘遺逸。問訊怨鶴驚猿，不妨俱隱，且逍遙丈室。有子傳家經可教，況有東皋種秫。醉裡乾坤，閒中日月，便是長生術。瑤池宴後，剩看幾度桃實。
醉蓬萊
作者：吳季子
朝代：宋

正淡煙疏雨，梅子黃時，清和天氣。阿母當年，暫輟瑤池會。霞帔星冠，霓旌羽纛，下碧霄雲際。恰與瞿曇，同時共日，降人間世。裼寢開祥，斑衣祝壽，一種靈椿，兩枝仙桂。滿引玻璃，且向今霄醉。待看階庭，藍袍交映，奉板輿遊戲。到得蟠桃，熟時歸去，已三千歲。
蠟梅香
作者：吳師孟
朝代：宋

錦裡陽和，看萬木凋時，早梅獨秀。珍館瓊樓畔，正降跗初吐，穠華將茂。國豔天葩，真澹佇、雪肌清瘦。似廣寒宮，鉛華未御，自然妝就。凝睇倚朱闌，噴清香暗度，易襲襟袖。好與花為主，宜秉燭、頻觀泛湘酎。莫待南枝，隨樂府、新聲吹後。對賞心人，良辰好景，須信難偶。
失調名
作者：吳康
朝代：宋

試問海棠健否，海棠雖似，減清香。
失調名
作者：吳德遠
朝代：宋

過平康巷陌綺羅叢。贏得佳人，妙舞豔歌，爭勸金鍾。
折紅梅
作者：吳感
朝代：宋

喜冰澌初泮，微和漸入、東郊時節。春訊息，夜來頓覺，紅梅數枝爭發。玉溪仙館，不是個、尋常標格。化工別與、一種風情，似勻點胭脂，染成香雪。重吟細閱。比繁杏夭桃，品格真別。只愁共、彩雲易散，冷落謝池風月。憑誰向說。三弄處、龍吟休咽。大家留取，時倚闌干，聞有花堪折，勸君須折。
失調名
作者：吳敏德
朝代：宋

御符爭帶，更有天師神咒。
丁香結
作者：吳文英
朝代：宋

香嫋紅霏，影高銀燭，曾縱夜遊濃醉。正錦溫瓊膩。被燕踏、暖雪驚翻庭砌。馬嘶人散後，秋風換、故園夢裡。吳霜融曉，陡覺暗動偷春花意。還似。海霧冷仙山，喚覺環兒半睡。淺薄朱唇，嬌羞豔色，自傷時背。簾外寒掛澹月，向日鞦韆地。懷春情不斷，猶帶相思舊子。
三部樂
作者：吳文英
朝代：宋

江鶃初飛，蕩萬里素雲，際空如沐。詠情吟思，不在秦箏金屋。夜潮上，明月蘆花，傍釣蓑夢遠，句清敲玉。翠罌汲曉，欸乃一聲秋曲。越裝片篷障雨，瘦半竿渭水，鷺汀幽宿。那知暖袍挾錦，低簾籠燭。鼓春波、載花萬斛。帆鬣轉、銀河可掬。風定浪息，蒼茫外、天浸寒綠。
丹鳳吟
作者：吳文英
朝代：宋

麗景長安人海，避影繁華，結廬深寂。燈窗雪戶，光映夜寒東壁。心凋鬢改，鏤冰刻水，縹簡離離，風籤索索。怕遣花蟲蠹粉，自採秋芸燻架，香泛纖碧。更上新梯窈窕，暮山澹著城外色。舊雨江湖遠，問桐陰門巷，燕曾相識。吟壺天小，不覺翠蓬雲隔。桂斧月宮三萬手，計元和通籍。軟紅滿路，誰聘幽素客。
倦尋芳
作者：吳文英
朝代：宋

暮帆掛雨，冰岸飛梅，春思零亂。送客將歸，偏是故宮離苑。醉酒曾同涼月舞，尋芳還隔江塵面。去難留，悵芙蓉路窄，綠楊天遠。便繫馬、鶯邊清曉，菸草晴花，沙潤香軟。爛錦年華，誰念故人遊倦。寒食相思堤上路，行雲應在孤山畔。寄新吟，莫空回、五湖春雁。
倦尋芳
作者：吳文英
朝代：宋

墜瓶恨井，分鏡迷樓，空閒孤燕。寄別崔徽，清瘦畫圖春面。不約舟移楊柳系，有緣人映桃花見。敘分攜，悔香瘢漫爇，綠鬟輕翦。聽細語、琵琶幽怨。客鬢蒼華，衫袖溼遍。漸老芙蓉，猶自帶霜宜看。一縷情深朱戶掩，兩痕愁起青山遠。被西風，又驚吹、夢雲分散。
倦尋芳
作者：吳文英
朝代：宋

海霞倒影，空霧飛香，天市催晚。暮靨宮梅，相對畫樓簾卷。羅襪輕塵花笑語，寶釵爭豔春心眼。亂簫聲，正風柔柳弱，舞肩交燕。念窈窕、東鄰深巷，燈外歌沈，月上花淺。夢雨離雲，點點漏壺清怨。珠絡香銷空念往，紗窗人老羞相見。漸銅壺，閉春陰、曉寒人倦。
八聲甘州
作者：吳文英
朝代：宋

記行雲夢影，步凌波、仙衣翦芙蓉。念杯前燭下，十香搵袖，玉暖屏風。分種寒花舊盎，蘚土蝕吳蛩。人遠雲槎渺，煙海沈蓬。重訪樊姬鄰里，怕等閒易別，那忍相逢。試潛行幽曲，心蕩□匆匆。井梧凋、銅鋪低亞，映小眉、瞥見立驚鴻。空惆悵，醉秋香畔，往事朦朧。
六醜
作者：吳文英
朝代：宋

漸新鵝映柳，茂苑鎖、東風初掣。館娃舊遊，羅襦香未滅。玉夜花節。記向留連處，看街臨晚，放小簾低揭。星河瀲豔春雲熱。笑靨敧梅，仙衣舞纈。澄澄素娥宮闕。醉西樓十二，銅漏催徹。紅消翠歇。嘆霜簪練發。過眼年光，舊情盡別。泥深厭聽啼鴂。恨愁霏潤沁，陌頭塵襪。青鸞杳、細車音絕。卻因甚、不把歡期，付與少年華月。殘梅瘦、飛趁風雪。向夜永，更說長安夢，燈花正結。
喜遷鶯
作者：吳文英
朝代：宋

冬分人別。渡倦客晚潮，傷頭俱雪。雁影秋空，蝶情春蕩，幾處路窮車絕。把酒共溫寒夜，倚繡添慵時節。又底事，對愁雲江國，離心還折。吳越。重會面，點檢舊吟，同看燈花結。兒女相思，年華輕送，鄰戶斷聲噎。待移杖藜雪後，猶怯蓬萊寒闊。最起晚，任鴉林催曉，梅窗沈月。
喜遷鶯
作者：吳文英
朝代：宋

凡塵流水。正春在、絳闕瑤階十二。暖日明霞，天香盤錦，低映曉光梳洗。故苑浣花沈恨，化作妖紅斜紫。困無力，倚闌干，還倩東風扶起。公子。留意處，羅蓋牙籤，一一花名字。小扇翻歌，密圍留客，雲葉翠溫羅綺。豔波紫金盃重，人倚妝臺微醉。夜和露，翦殘枝，點點花心清淚。
喜遷鶯
作者：吳文英
朝代：宋

江亭年暮。趁飛雁、又聽，數聲柔櫓。藍尾杯單，膠牙餳澹，重省舊時羈旅。雪舞野梅籬落，寒擁漁家門戶。晚風峭，作初番花訊，春還知否。何處。圍豔冶、紅燭畫堂，博簺良宵午。誰念行人，愁先芳草，輕送年華如羽。自剔短檠不睡，空索彩桃新句。便歸好，料鵝黃，已染西池千縷。
喜遷鶯
作者：吳文英
朝代：宋

煙空白鷺。乍飛下、似呼行人相語。細縠春波，微痕秋月，曾認片帆來去。萬頃素雲遮斷，十二紅簾鉤處。黯愁遠，向虹腰，時送斜陽凝佇。輕許。孤夢到，海上璣宮，玉冷深窗戶。遙指人間，隔江煙火，漠漠水葓搖暮。看葺斷磯殘釣，替卻珠歌雪舞。吟未了，去匆匆，清曉一闌煙雨。
垂絲釣近·垂絲釣
作者：吳文英
朝代：宋

聽風聽雨，春殘花落門掩。乍倚玉闌，旋翦夭豔。攜醉靨。放溯溪遊纜。波光撼。映燭花黯澹。碎霞澄水，吳宮初試菱鑑。舊情頓減。孤負深杯灩。衣露天香染。通夜飲。問漏移幾點。
夜遊宮
作者：吳文英
朝代：宋

窗外捎溪雨響。映窗裡、嚼花燈冷。渾似瀟湘系孤艇。見幽仙，步凌波，月邊影。香苦欺寒勁。牽夢繞、滄濤千頃。夢覺新愁舊風景。紺雲敧，玉搔斜，酒初醒。
夜遊宮
作者：吳文英
朝代：宋

人去西樓雁杳。敘別夢、揚州一覺。雲澹星疏楚山曉。聽啼烏，立河橋，話未了。雨外蛩聲早。細織就、霜絲多少。說與蕭娘未知道。向長安，對秋燈，幾人老。
夜遊宮
作者：吳文英
朝代：宋

春語鶯迷翠柳，煙隔斷、晴波遠岫。寒壓重簾幔拖繡。袖爐香，倩東風，與吹透。花訊催時候。舊相思、偏供閒晝。春澹情濃半中酒。玉痕銷，似梅花，更清瘦。
夜飛鵲·夜飛鵲慢
作者：吳文英
朝代：宋

金規印遙漢，庭浪無紋。清雪冷沁花薰。天銜曾醉美人畔，涼枝移插烏巾。西風驟驚散，念稜懸愁結，蒂翦離恨。中郎舊恨，寄橫竹、吹裂哀雲。空剩露華煙彩，人影斷幽坊，深閉千門。渾似飛仙入夢，襪羅微步，流水青苹。輕冰潤□，悵今朝、不共清尊。怕雲槎來晚，流紅信杳，縈斷秋魂。
如夢令
作者：吳文英
朝代：宋

鞦韆爭鬧粉牆。閒看燕紫鶯黃。啼到綠陰處，喚回浪子閒忙。春光。春光。正是拾翠尋芳。
如夢令
作者：吳文英
朝代：宋

春在綠窗楊柳。人與流鶯俱瘦。眉底暮寒生，簾額時翻波皺。風驟。風驟。花徑啼紅滿袖。
婆羅門引
作者：吳文英
朝代：宋

香霏泛酒，瘴花初洗玉壺冰。西風乍入吳城。吹徹玉笙何處，曾說董雙成。奈司空經慣，未暢高情。瑤臺幾層。但夢繞、曲闌行。空憶雙蟬□翠，寂寂秋聲。堂空露涼，倩誰喚、行雲來洞庭。團扇月、只隔煙屏。
婆羅門引
作者：吳文英
朝代：宋

風漣亂翠，酒霏飄汗洗新妝。幽情暗寄蓮房。弄雪調冰重會，臨水暮追涼。正碧雲不破，素月微行。雙成夜笙，斷舊曲、解明璫。別有紅嬌粉潤，初試霓裳。分蓮調郎。又拈惹、花茸碧唾香。波暈切、一盼秋光。
尉遲杯
作者：吳文英
朝代：宋

垂楊徑。洞鑰啟，時見流鶯迎。涓涓暗谷流紅，應有緗桃千頃。臨池笑靨，春色滿、銅華弄妝影。記年時、試酒湖陰，褪花曾採新杏。蛛窗繡網玄經，才石硯開奩，雨潤雲凝。小小蓬萊香一掬，愁不到、朱嬌翠靚。清尊伴、人閒永日，斷琴和、棋聲竹露冷。笑從前、醉臥紅塵，不知仙在人境。
念奴嬌
作者：吳文英
朝代：宋

思生晚眺，岸烏紗平步，春雲層綠。罨畫屏風開四面，各樣鶯花結束。寒欲殘時，香無著處，千樹風前玉。遊蜂飛過，隔牆疑是金谷。偏稱晚色橫煙，愁凝峨髻，澹生綃裙幅。縹緲孤山南畔路，相對花房竹屋。溪足沙明，巖陰石秀，夢冷吟亭宿。松風古澗，高調月夜清曲。
惜秋華
作者：吳文英
朝代：宋

路遠仙城，自王郎去後，芳卿憔悴。錦段鏡空，重鋪步障新綺。凡花瘦不禁秋，幻膩玉、腴紅鮮麗。相攜。試新妝乍畢，交扶輕醉。長記斷橋外。驟玉驄過處，千嬌凝睇。昨夢頓醒，依約舊時眉翠。愁邊暮合碧雲，倩唱入、六么聲裡。風起。舞斜陽、闌干十二。
惜秋華
作者：吳文英
朝代：宋

數日西風，打秋林棗熟，還催人去。瓜果夜深，斜河擬看星度。蔥蔥便倒離尊，悵遇合、雲銷萍聚。留連，有殘蟬韻晚，時歌金縷。綠水暫如許。奈南牆冷落，竹煙槐雨。此去杜曲，已近紫霄尺五。扁舟夜宿吳江，正水佩霓裳無數。眉嫵。問別來、解相思否。
惜秋華
作者：吳文英
朝代：宋

思渺西風，悵行蹤、浪逐南飛高雁。怯上翠微，危樓更堪憑晚。蓬萊對起幽雲，澹野色山容愁卷。清淺。瞰滄波、靜銜秋痕一線。十載寄吳苑。慣東籬深把，露黃偷翦。移暮影、照越鏡，意銷香斷。秋娥賦得閒情，倚翠尊、小眉初展。深勸。待明朝、醉巾重岸。
惜秋華
作者：吳文英
朝代：宋

細響殘蛩，傍燈前、似說深秋懷抱。怕上翠微，傷心亂煙殘照。西湖鏡掩塵沙，翳曉影、秦鬟雲擾。新鴻，喚淒涼、漸入紅萸烏帽。江上故人老。視東籬秀色，依然娟好。晚夢趁、鄰杵斷，乍將愁到。秋娘淚溼黃昏，又滿城、雨輕風小。閒了。看芙蓉、畫船多少。
惜秋華
作者：吳文英
朝代：宋

露罥蛛絲，小樓陰墮月，秋驚華鬢。宮漏未央，當時鈿釵遺恨。人間夢隔西風，算天上、年華一瞬。相逢，縱相疏、勝卻巫陽無準。和處動涼訊。聽露井梧桐，楚騷成韻。彩雲斷、翠羽散，此情難問。銀河萬古秋聲，但望中、婺星清潤。輕俊。度金針、漫牽方寸。
惜紅衣
作者：吳文英
朝代：宋

鷺老秋絲，蘋愁暮雪，鬢那不白。倒柳移栽，如今暗溪碧。烏衣細語，傷絆惹、茸紅曾約。南陌。前度劉郎，尋流花蹤跡。朱樓水側。雪面波光，汀蓮沁顏色。當時醉近繡箔，夜吟寂。三十六磯重到，清夢冷雲南北。買釣舟溪上，應有煙蓑相識。
惜黃花慢
作者：吳文英
朝代：宋

粉靨金裳。映繡屏認得，舊日蕭娘。翠微高處，故人帽底，一年最好，偏是重陽。避春祗怕春不遠，望幽徑、偷理秋妝。殢醉鄉。寸心似翦，飄蕩愁觴。潮腮笑入清霜。鬥萬花樣巧，深染蜂黃。露痕千點，自憐舊色，寒泉半掬，百感幽香。雁聲不到東籬畔，滿城但、風雨淒涼。最斷腸。夜深怨蝶飛狂。
惜黃花慢
作者：吳文英
朝代：宋

送客吳皋。正試霜夜冷，楓落長橋。望天不盡，背城漸杳，離亭黯黯，恨水迢迢。翠香零落紅衣老，暮愁鎖、殘柳眉梢。念瘦腰。沈郎舊日，曾系蘭橈。仙人鳳咽瓊簫。悵斷魂送遠，九辨難招。醉鬟留盼，小窗翦燭，歌雲載恨，飛上銀霄。素秋不解隨船去，敗紅趁、一葉寒濤。夢翠翹。怨鴻料過南譙。
慶春宮·高陽臺
作者：吳文英
朝代：宋

殘葉翻濃，餘香棲苦，障風怨動秋聲。雲影搖寒，波塵銷膩，翠房人去深扃。晝成悽黯，雁飛過、垂楊轉青。闌干橫暮，酥印痕香，玉腕誰憑。菱花乍失娉婷。別岸圍紅，千豔傾城。重洗清杯，同追深夜，豆花寒落愁燈。近歡成夢，斷雲隔、巫山幾層。偷相憐處，燻盡金篝，銷瘦雲英。
慶春宮·高陽臺
作者：吳文英
朝代：宋

春屋圍花，秋池沿草，舊家錦藉川原。蓮花分津，桃邊迷路，片紅不到人間。亂篁蒼暗，料惜把、行題共刪。小晴簾卷，獨佔西牆，一鏡清寒。風光未老吟潘。嘶騎征塵，祗付憑闌。鳴瑟傳杯，辟邪翻燼。系船香斗春寬。晚林青外，亂鴉著、斜陽幾山。粉消莫染，猶是秦宮，綠擾雲鬟。
應天長
作者：吳文英
朝代：宋

麗花鬥靨，清麝濺塵，春聲遍滿芳陌。竟路障空雲幕，冰壺浸霞色。芙蓉鏡，詞賦客。競繡筆、醉嫌天窄。素娥下，小駐輕鑣，眼亂紅碧。前事頓非昔，故苑年光，渾與世相隔。向暮巷空人絕，殘燈耿塵壁。凌波恨，簾戶寂。聽怨寫、墮梅哀笛。佇立久，雨暗河橋，譙漏疏滴。
掃花遊·掃地遊
作者：吳文英
朝代：宋

草生夢碧，正燕子簾幃，影遲春午。倦茶薦乳。看風籤亂葉，老沙昏雨。古簡蟫篇，種得雲根療蠹。最清楚。帶明月自鋤，花外幽圃。醒眼看醉舞。到應事無心，與閒同趣。小山有語。恨逋仙佔卻，暗香吟賦。暖通書床，帶草春搖翠露。未歸去。正長安、軟紅如霧。
掃花遊·掃地遊
作者：吳文英
朝代：宋

暖波印日，倒秀影秦山，曉鬟梳洗。步帷豔綺。正樑園未雪，海棠猶睡。藉綠盛紅，怕委天香到地。畫船系。舞西湖暗黃，虹臥新霽。天夢春枕被。和鳳築東風，宴歌曲水。海宮對起。燦驪光乍溼，杏梁雲氣。夜色瑤臺，禁蠟初傳翡翠。喚春醉。問人間、幾番桃李。
掃花遊·掃地遊
作者：吳文英
朝代：宋

冷空澹碧，帶翳柳輕雲，護花深霧。豔晨易午。正笙簫競渡，綺羅爭路。驟捲風埃，半掩長蛾翠嫵。散紅縷。漸紅溼杏泥，愁燕無語。乘蓋爭避處。就解佩旗亭，故人相遇。恨春太妒。濺行裙更惜，鳳鉤塵汙。酹入梅根，萬點啼痕暗樹。峭寒暮。更蕭蕭、隴頭人去。
掃花遊·掃地遊
作者：吳文英
朝代：宋

水園沁碧，驟夜雨飄紅，竟空林島。豔春過了。有塵香墜鈿，尚遺芳草。步繞新陰，漸覺交枝徑小。醉深窈。愛綠葉翠圓，勝看花好。芳架雪未掃。怪翠被佳人，困迷清曉。柳絲系棹。問閶門自古，送春多少。倦蝶慵飛，故撲簪花破帽。酹殘照。掩重城、暮鐘不到。
掃花遊·掃地遊
作者：吳文英
朝代：宋

水雲共色，漸斷岸飛花，雨聲初峭。步帷素嫋。想玉人誤惜，章臺春老。岫斂愁蛾，半洗鉛華未曉。艤輕棹。似山陰夜晴，乘興初到。心事春縹緲。記遍地梨花，弄月斜照。舊時鬥草。恨凌波路鑰，小庭深窈。凍澀瓊簫，漸入東風郢調。暖回早。醉西園、亂紅休掃。
採桑子慢
作者：吳文英
朝代：宋

桐敲露井，殘照西窗人起。悵玉手、曾攜烏紗，笑整風敧。水葉沈紅，翠微雲冷雁慵飛。樓高莫上，魂消正在，搖落江蘺。走馬斷橋，玉臺妝榭，羅帕香遺。嘆人老、長安燈外，愁換秋衣。醉把茱萸，細看清淚溼芳枝。重陽重處，寒花怨蝶，新月東籬。
新雁過妝樓
作者：吳文英
朝代：宋

閬苑高寒。金樞動、冰宮桂樹年年。翦秋一半，難破萬戶連環。織錦相思樓影下，細釵暗約小簾間。共無眠。素娥慣得，西墜闌干。誰知壺中自樂，正醉圍夜玉，淺鬥嬋娟。雁風自勁，雲氣不上涼天。紅牙潤沾素手，聽一曲清歌雙霧鬟。徐郎老，恨斷腸聲在，離鏡孤鸞。
新雁過妝樓
作者：吳文英
朝代：宋

夢醒芙蓉。風簷近、揮疑佩玉丁東。翠微流水，都是惜別行蹤。宋玉秋花相比瘦，賦情更苦似秋濃。小黃昏，紺雲暮合，不見徵鴻。宜城當時放客，認燕泥舊跡，返照樓空。夜闌心事，燈外敗壁哀蛩。江寒夜楓怨落，怕流作題情腸斷紅。行雲遠，料澹蛾人在，秋香月中。
晝錦堂
作者：吳文英
朝代：宋

舞影燈前，簫聲酒外，獨鶴華表重歸。舊雨殘雲仍在，門巷都非。愁結春情迷醉眼，老憐秋鬢倚蛾眉。難忘處，猶恨繡籠，無端誤放鶯飛。當時。徵路遠，歡事差，十年輕負心期。楚夢秦樓相遇，共嘆相違。淚香沾溼孤山雨，瘦腰折損六橋絲。何時向，窗下翦殘紅燭，夜杪參移。
木蘭花慢
作者：吳文英
朝代：宋

步層丘翠莽，□□處、更春寒。漸晚色催陰，風花弄雨，愁起闌干。驚翰。帶雲去杳，任紅塵、一片落人間。青冢麒麟有恨，臥聽簫鼓遊山。年年。葉外花前。腰豔楚、鬢成潘。嘆寶奩瘞久，青萍共化，裂石空磐。塵緣。酒沾粉汙，問何人、從此濯清泉。一笑掀髯付與，寒松瘦倚蒼巒。
木蘭花慢
作者：吳文英
朝代：宋

記瓊林宴起，軟紅路、幾西風。想漢影千年，荊江萬頃，槎信長通。金狨。錦韀賜馬，又霜橫、漢節棗仍紅。細柳春陰喜色，四郊秋事年豐。從容。歲晚玉關，長不閉、靜邊鴻。訪五昌舊壘，山川相繆，日費詩筒。蘭宮。系書翠羽，帶天香、飛下玉芙蓉。明月瑤笙奏徹，倚樓黃鶴聲中。
木蘭花慢
作者：吳文英
朝代：宋

潤寒梅細雨，卷燈火、暗塵香。正萬里胥濤，流花漲膩，春共東江。雲檣。未傳燕語，過罘罳、垂柳舞鵝黃。留取行人繫馬，軟紅深處聞鶯。悠揚。霽月清風，凝望久、鄮山蒼。又紫簫一曲，還吹別調，楚際吳旁。仙方。袖中秘寶，遣蓬萊、弱水變飛霜。寒食春城秀句，趁花飛入宮牆。
木蘭花慢
作者：吳文英
朝代：宋

紫騮嘶凍草，曉雲鎖、岫眉顰。正蕙雪初銷，松腰玉瘦，憔悴真真。輕藜漸穿險磴，步荒苔、猶認瘞花痕。千古興亡舊恨，半丘殘日孤雲。開尊。重吊吳魂。嵐翠冷、洗微醺。問幾曾夜宿，月明起看，劍水星紋。登臨總成去客，更軟紅、先有探芳人。回首滄波故苑，落梅煙雨黃昏。
木蘭花慢
作者：吳文英
朝代：宋

酹清杯問水，慣曾見、幾逢迎。自越棹輕飛，秋蓴歸後，杞菊荒荊。孤鳴。舞鷗慣下，又漁歌、忽斷晚煙生。雪浪閒銷釣石，冷楓頻落江汀。長亭。春恨何窮，目易盡、酒微醒。悵斷魂西子，凌波去杳，環佩無聲。陰晴。最無定處，被浮雲、多翳鏡華明。向曉東風霽色，綠楊樓外山青。
木蘭花慢
作者：吳文英
朝代：宋

送秋雲萬里，算舒捲、總何心。嘆路轉羊腸，人營燕壘，霜滿蓬簪。愁侵。庾塵滿袖，便封侯、那羨漢淮陰。一醉蓴絲膾玉，忍教菊老松深。離音。又聽西風，金井樹、動秋吟。向暮江目斷，鴻飛渺渺，天色沈沈。沾襟。四弦夜語，問楊瓊、往事到寒砧。爭似湖山歲晚，靜梅香底同斟。
木蘭花慢
作者：吳文英
朝代：宋

指罘罳曉月，動涼信、又催歸。正玉漲松波，花穿畫舫，無限紅衣。青絲。傍橋淺系，問笛中、誰奏鶴南飛。西子冰銷冷處，素娥寶鏡圓時。清奇。好借秋光，臨水色、寫瑤卮。向醉中織就，天孫雲錦，一杼新詩。依稀。數聲禁漏，又東華、塵染帽簷緇。爭似西風小隊，便乘鱸膾秋肥。
木蘭花慢
作者：吳文英
朝代：宋

幾臨流送遠，漸荒落、舊郵亭。念西子初來，當時望眼，啼雨難晴。娉婷。素亭共載，到越吟、翻調倚吳聲。得意東風去棹，怎憐會重離輕。雲零。夢繞浮觴，流水畔、敘幽情。恨賦筆分攜，江山委秀，桃李荒荊。經行。問春在否，過汀洲、暗憶百花名。鶯縷爭堪細折，御黃堤上重盟。
東風第一枝
作者：吳文英
朝代：宋

傾國傾城，非花非霧，春風十里獨步。勝如西子妖嬈，更比太真澹濘。鉛華不御。漫道有、巫山洛浦。似恁地、標格無雙，鎮鎖畫樓深處。曾被風、容易送去。曾被月、等閒留住。似花翻使花羞，似柳任從柳妒。不教歌舞。恐化作、彩雲輕舉。信下蔡、陽城俱迷，看取宋玉詞賦。
桃源憶故人
作者：吳文英
朝代：宋

越山青斷西陵浦。一片密陰疏雨。潮帶舊愁生暮。曾折垂楊處。桃根桃葉當時渡。嗚咽風前柔櫓。燕子不留春住。空寄離檣語。
極相思
作者：吳文英
朝代：宋

玉纖風透秋痕。涼與素懷分。乘鸞歸後，生綃淨翦，一片冰雲。心事孤山春夢在，到思量、猶斷詩魂。水清月冷，香消影瘦，人立黃昏。
水龍吟
作者：吳文英
朝代：宋

望中璇海波新，泛槎又幣銀河轉。金風細嫋，龍枝聲奏，鈞簫秋遠。南極飛仙，夜來催駕，祥光重見。紫霄承露掌，瑤池蔭密，蟠桃秀、螽蓮綻。新棟晴翬凌漢。半涼生、蘭檠書卷。繡裳五色，昆臺十二，香深簾卷。花萼樓高處，連清曉、千秋傳宴。賜長生玉字，鸞回鳳舞，下蓬萊殿。
水龍吟
作者：吳文英
朝代：宋

澹雲籠月微黃，柳絲淺色東風緊。夜寒舊事，春期新恨，眉山碧遠。塵陌飄香，繡簾垂戶，趁時妝面。鈿車催去急，珠囊袖冷，愁如海、情一線。猶記初來吳苑。未清霜、飛驚雙鬢。嬉遊是處，風光無際，舞蔥歌蒨。陳跡征衫，老容華鏡，歡悰都盡。向殘燈夢短，梅花曉角，為誰吟怨。
水龍吟
作者：吳文英
朝代：宋

豔陽不到青山，古陰冷翠成秋苑。吳娃點黛，江妃擁髻，空濛遮斷。樹密藏溪，草深迷市，峭雲一片。二十年舊夢，輕鷗素約，霜絲亂、朱顏變。龍吻春霏玉濺。煮銀瓶、羊腸車轉。臨泉照影，清寒沁骨，客塵都浣。鴻漸重來，夜深華表，露零鶴怨。把閒愁換與，樓前晚色，棹滄波遠。
水龍吟
作者：吳文英
朝代：宋

外湖北嶺雲多，小園暗碧鶯啼處。朝回勝賞，墨池香潤，吟船系雨。霓節千妃，錦帆一箭，攜將春去。算歸期未卜，青煙散後，春城詠、飛花句。黃鶴樓頭月午。奏玉龍、江梅解舞。薰風紫禁，嚴更清夢，思懷幾許。秋水生時，賦情還在，南屏別墅。看章臺走馬，長堤種取，柔絲千樹。
水龍吟
作者：吳文英
朝代：宋

夜分溪館漁燈，巷聲乍寂西風定。河橋徑遠，玉簫吹斷，霜絲舞影。薄絮秋雲，澹蛾山色，宦情歸興。怕煙江渡後，桃花又泛，宮溝上、春流緊。新句欲題還省。透香煤、重牒誤隱。西園已負，林亭移酒，松泉薦茗。攜手同歸處，玉奴喚、綠窗春近。想驕驄、又踏西湖，二十四番花信。
水龍吟
作者：吳文英
朝代：宋

幾番時事重論，座中共惜斜陽下。今朝翦柳，東風送客，功名近也。約住飛花，暫聽留燕，更攀情話。問千牙過闕，一封入奏，忠孝事、都應寫。聞道蘭臺清暇。載鴟夷、煙江一舸。貞元舊曲，如今誰聽，惟公和寡。兒騎空迎，舜瞳回盼，玉階前借。便急回暖律，天邊海上，正春寒夜。
水龍吟
作者：吳文英
朝代：宋

杜陵折柳狂吟，硯波尚溼紅衣露。仙桃宴早，江梅春近，還催客句。宮漏傳雞，禁門嘶騎，宦情熟處。正黃編夜展，天香字暖，春蔥翦、紅蜜炬。宮帽鸞枝醉舞。思飄揚、臞仙風舉。星羅萬卷，雲驅千陣，飛毫海雨。長壽杯深，探春腔穩，江湖同賦。又看看、便系金狨鶯曉，傍西湖路。
水龍吟
作者：吳文英
朝代：宋

有人獨立空山，翠髯未覺霜顏老。新香秀粒，濃光綠浸，千年春小。布影參旗，障空雲蓋，沈沈秋曉。駟蒼虯萬里，笙吹鳳女，驂飛乘、天風嫋。般巧。霜斤不到。漢遊仙、相從最早。皴鱗細雨，層陰藏月，朱弦古調。問訊東橋，故人南嶺，倚天長嘯。待凌霄謝了，山深歲晚，素心才表。
水龍吟
作者：吳文英
朝代：宋

望春樓外滄波，舊年照眼青銅鏡。煉成寶月，飛來天上，銀河流影。紺玉鉤簾處，橫犀塵、天香分鼎。記殷雲殿鎖，裁花翦露，曲江畔、春風勁。槐省。紅塵晝靜，午朝回、吟生晚興。春霖繡筆，鶯邊清曉，金狨旋整。閬苑芝仙貌，生綃對、綠窗深景。弄瓊英數點，宮梅信早，佔年光永。
水龍吟
作者：吳文英
朝代：宋

好山都在西湖，斗城轉北多流水。屋邊五畝，橋通雙沼，平煙蘸翠。旋疊雲根，半開竹徑，鷗來須避。四時長把酒，臨花傍月，無一日、不春意。獨樂當時高致。醉吟篇、如今還繼。舉頭見日，葵心傾□，□□歸計。浮碧亭□，泛紅波迥，桃源人世。待天香□□，開時又勝，翠陰青子。
永遇樂
作者：吳文英
朝代：宋

風拂塵徽，雨侵涼榻，才動秋思。緩酒銷更，移燈傍影，淨洗芭蕉耳。銅華滄海，愁霾重嶂，燕北雁南天外。算陰晴，渾似幾番，渭城故人離會。青樓舊日，高歌取醉，喚出玉人梳洗。紅葉流光，蘋花兩鬢，心事成秋水。白凝虛曉，香吹輕燼，倚窗小瓶疏桂。問深宮，姮娥正在，妒雲第幾。
永遇樂
作者：吳文英
朝代：宋

春酌沈沈，晚妝的的，仙夢遊慣。錦漵維舟，青門倚蓋，還被籠鶯喚。裴郎歸後，崔娘沈恨，漫客請傳芳卷。聯題在，頻經翠袖，勝隔紺紗塵幔。桃根杏葉，膠黏緗縹，幾回憑闌人換。峨髻愁雲，蘭香膩粉，都為多情褪。離巾拭淚，徵袍染醉，強作酒朋花伴。留連怕，風姨浪妒，又吹雨斷。
永遇樂
作者：吳文英
朝代：宋

閣雪雲低，卷沙風急，驚雁失序。戶掩寒宵，屏閒冷夢，燈颭唇似語。堪憐窗景，都閒刺繡，但續舊愁一縷。鄰歌散，羅襟印粉，袖溼茜桃紅露。西湖舊日，留連清夜，愛酒幾將花誤。遣襪塵銷，題裙墨黯，天遠吹笙路。吳臺直下，緗梅無限，未放野橋香度。重謀醉，揉香弄影，水清淺處。
沁園春
作者：吳文英
朝代：宋

澄碧西湖，軟紅南陌，銀河地穿。見華星影裡，仙棋局靜，清風行處，瑞玉圭寒。斜谷山深，望春樓遠，無此崢嶸小渭川。一泓地，解新波不涸，獨障狂瀾。老蘇而後坡仙。繼菊井嘉名相與傳。試摩挲勁石，無令角折，丁寧明月，莫涴規圓。漫結鷗盟，那知魚樂，心止中流別有天。無塵夜，聽吾伊正在，秋水闌干。
法曲獻仙音
作者：吳文英
朝代：宋

落葉霞翻，敗窗風咽，暮色淒涼深院。瘦不關秋，淚緣輕別，情消鬢霜千點。悵翠冷搔頭燕，那能語恩怨。紫簫遠。記桃根、向隨春渡，愁未洗、鉛水又將恨染。粉縞澀離箱，忍重拈、燈夜裁翦。望極藍橋，彩雲飛、羅扇歌斷。料鶯籠玉鎖，夢裡隔花時見。
法曲獻仙音
作者：吳文英
朝代：宋

風拍波驚，露零秋覺，斷綠衰紅江上。豔拂潮妝，澹凝冰靨，別翻翠池花浪。過數點斜陽雨，啼綃粉痕冷。宛相向。指汀洲、素雲飛過，清麝洗、玉井曉霞佩響。寸藕折長絲，笑何郎、心似春蕩。半掬微涼，聽嬌蟬、聲度菱唱。伴鴛鴦秋夢，酒醒月斜輕帳。
淒涼犯
作者：吳文英
朝代：宋

空江浪闊。清塵凝、層層刻碎冰葉。水邊照影，華裾曳翠，露搔淚溼。湘煙暮合。□塵襪、凌波半涉。怕臨風、□欺瘦骨，護冷素衣疊。樊姊玉奴恨，小細疏唇，洗妝輕怯。汜人最苦，粉痕深、幾重愁靨。花隘香濃，猛燻透、霜綃細摺。倚瑤臺，十二金錢暈半掐。
清平樂
作者：吳文英
朝代：宋

柔柯翦翠。胡蝶雙飛起。誰墮玉細花徑裡。香帶薰風臨水。露紅滴□秋枝。金泥不染禪衣。結得同心成了，任教春去多時。
渡江雲三犯·渡江雲
作者：吳文英
朝代：宋

羞紅顰淺恨，晚風為落，片繡點重茵。舊堤分燕尾，桂棹輕鷗，寶勒倚殘雲。千絲怨碧，漸路入、仙塢迷津。腸漫回，隔花時見，背面楚腰身。逡巡。題門惆悵，墮履牽縈，數幽期難準。還始覺、留情緣眼，寬頻因春。明朝事與孤煙冷，做滿湖、風雨愁人。山黛暝，塵波澹綠無痕。
漢宮春
作者：吳文英
朝代：宋

名壓年芳，倚竹根新影，獨照清漪。千年禹梁蘚碧，重發南枝。冰凝素質，遣凡桃、羞濯塵姿。寒正峭，東風似海，香浮夜雪春霏。練鵲錦袍仙使，有青娥傳夢，月轉參移。逋山傍鶯繫馬，玉翦新辭。宮妝鏡裹，笑人間、花信都遲。春未了，紅鹽薦鼎，江南煙雨黃時。
漢宮春
作者：吳文英
朝代：宋

懷得銀符，卷朝衣歸袖，猶惹天香。星移太微幾度，飛出西江。吳城駐馬，趁鱸肥、臘蟻初嘗。紅霧底，金門候曉，爭如小隊春行。何用倚樓看鏡，算橘中深趣，日月偏長。江山待吟秀句，梅靨催妝。東風水暖，弄煙嬌、語燕飛牆。來歲醉，鵲樓勝處，轟圍舞袖歌裳。
漢宮春
作者：吳文英
朝代：宋

花姥來時，帶天香國豔，羞掩名姝。日長半嬌半困，宿酒微蘇。沈香檻北，比人間、風異煙殊。春恨重，盤雲墜髻，碧花翻吐瓊盂。洛苑舊移仙譜，向吳娃深館，曾奉君娛。猩唇露紅未洗，客鬢霜鋪。蘭詞沁壁，過西園、過載雙壺。休漫道，花扶人醉，醉花卻要人扶。
澡蘭香
作者：吳文英
朝代：宋

盤絲系腕，巧篆垂簪，玉隱紺紗睡覺。銀瓶露井，彩箑雲窗，往事少年依約。為當時、曾寫榴裙，傷心紅綃褪萼。黍夢光陰漸老，汀洲煙箬。莫唱江南古調，怨抑難招，楚江沈魄。薰風燕乳，暗雨梅黃，午鏡澡蘭簾幕。念秦樓、也擬人歸，應翦菖浦自酌。但悵望、一屢新蟾，隨人天角。
烏夜啼
作者：吳文英
朝代：宋

醉痕深暈潮紅。睡初濃。寒食來時池館，舊東風。銀燭換。月西轉。夢魂中。明日春和人去，繡屏空。
烏夜啼
作者：吳文英
朝代：宋

西風先到巖扃。月籠明。金露啼珠滴翠，小銀屏。一顆顆，一星星。是秋情。香裂碧窗煙破，醉魂醒。
無悶
作者：吳文英
朝代：宋

霓節飛瓊，鸞駕弄玉，杳隔平雲弱水。倩皓鶴傳書，衛姨呼起。莫待粉河凝曉，趁夜月、瑤笙飛環佩。正蹇驢吟影，茶煙灶冷，酒亭門閉。歌麗。泛碧蟻。放繡簾半鉤，寶臺臨砌。要須借東君，灞陵春意。曉夢先迷楚蝶，早風戾、重寒侵羅被。還怕掩、深院梨花，又作故人清淚。
燭影搖紅
作者：吳文英
朝代：宋

天桂飛香，御花簇座千秋宴。笑從王母摘仙桃，瓊醴雙金盞。掌上龍珠照眼。映蘿圖、星暉海潤。浮槎遠到，水淺蓬萊，秋明河漢。寶月將弦，晚鉤斜掛西簾卷。未須十日便中秋，爭看清光滿。淨洗紅塵障面。賀朝霖、催班正殿。喜迴天上，紫府開筵，瑤池宣勸。
燭影搖紅
作者：吳文英
朝代：宋

碧澹山姿，暮寒愁沁歌眉淺。障泥南陌潤輕酥，燈火深深院。入夜笙歌漸暖。彩旗翻、宜男舞遍。恣遊不怕，素襪塵生，行裙紅濺。銀燭籠紗，翠屏不照殘梅怨。洗妝清靨溼春風，宜帶啼痕看。楚夢留情未散。素娥愁、天深信遠。曉窗移枕，酒困香殘，春陰簾卷。
燭影搖紅
作者：吳文英
朝代：宋

秋入燈花，夜深簷影琵琶語。越娥青鏡洗紅埃，山斗秦眉嫵。相問金茸翠畝。認城陰、春耕舊處。晚春相應，新稻炊香，疏煙林莽。清磬風前，海沈宿嫋芙蓉炷。阿香秋夢起嬌啼，玉女傳幽素。人駕梅槎未渡。試梧桐、聊分宴俎。採菱別調，留取蓬萊，霎時雲住。
燭影搖紅
作者：吳文英
朝代：宋

飛盡西園，晚秋卻勝春天氣。霜花開盡錦屏空，紅葉新裝綴。時放清杯泛水。暗淒涼、東風舊事。夜吟不絕，松影闌干，月籠寒翠。莫唱陽關，但憑彩袖歌千歲。秋星入夢隔明朝，十載吳宮會。一棹回潮度葦。正西窗、燈花報喜。柳蠻櫻素，試酒爭憐，不教不醉。
燭影搖紅
作者：吳文英
朝代：宋

莓鎖虹梁，稽山祠下當時見。橫斜無分照溪光，珠網空凝遍。姑射青春對面。駕飛虯、羅浮路遠。千年春在，新月苔池，黃昏山館。花滿河陽，為君羞褪晨妝茜。雲根直下是銀河，客老秋槎變。雨外紅鉛洗斷。又晴匣、驚飛暮管。倚闌祗怕，弄水鱗生，乘東風便。
燭影搖紅
作者：吳文英
朝代：宋

西子西湖，賦情合載鴟夷棹。斷橋直去是孤山，應為梅花到。幾度吟昏醉曉。背東風、偷閒鬥草。亂鴉啼後，解佩歸來，春懷多少。千里蟬娟，茂園今夜同清照。櫻脂茸唾聽吟詩，爭似還家好。暱暱西窗語笑。鳳雲深、瓊簫縹緲。顧春如舊，柳帶同心，花枝壓帽。
燭影搖紅
作者：吳文英
朝代：宋

新月侵階，彩雲林外笙簫透。銀臺雙引繞花行，紅墜香沾袖。不管籤聲轉漏。更明朝、棋消永晝。靜中閒看，倦羽飛還，遊雲出岫。隨處春光，翠陰那隻西湖柳。去年溪上牡丹時，還試長安酒。都把愁懷抖擻。笑流鶯、啼春漫漫瘦。曉風惡盡，妒雪寒銷，青梅如豆。
玉京謠
作者：吳文英
朝代：宋

蝶夢迷清曉，萬里無家，歲晚貂裘敝。載取琴書，長安閒看桃李。爛繡錦、人海花場，任客燕、飄零誰記。春風裡。香泥九陌，文梁孤壘。微吟怕有詩聲翳。鏡慵看、但小樓獨依。金屋千嬌，從他鴛暖秋被。蕙帳移、煙雨孤山，待對影、落梅清泚。終不似。江上翠微流水。
玉漏遲
作者：吳文英
朝代：宋

雁邊風訊小，飛瓊望杳，碧雲先晚。露冷闌干，定怯藕絲冰腕。淨洗浮空片玉，勝花影、春燈相亂。秦鏡滿。素娥未肯，分秋一半。每圓處既良宵，甚此夕偏饒，對歌臨怨。萬里蟬娟，幾許霧屏雲幔。孤免淒涼照水，曉風起、銀河西轉。摩淚眼。瑤臺夢迴人遠。
玉燭新
作者：吳文英
朝代：宋

花穿簾隙透。向夢裡銷春，酒中延晝。嫩篁細掐，相思字、墮粉輕黏綀袖。章臺別後，展繡絡、紅薦香舊。□□□，應數歸舟，愁凝畫闌眉柳。移燈夜語西窗，逗曉帳迷香，問何時又。素紈乍試，還憶是、繡懶思酸時候。蘭清蕙秀。總為比、蛾眉螓首。誰訴與，惟有金籠，春簧細奏。
瑞鶴仙
作者：吳文英
朝代：宋

亂雲生古嶠。記舊遊惟怕，秋光不早。人生斷腸草。嘆如今搖落，暗驚懷抱。誰臨晚眺。吹臺高、霜歌縹緲。想西風、此處留情，肯著故人衰帽。聞道。萸香西市，酒熟東鄰，浣花人老。金鞭騕嫋。追吟賦，倩年少。想重來新雁，傷心湖上，銷減紅深翠窈。小樓寒、睡起無聊，半簾晚照。
瑞鶴仙
作者：吳文英
朝代：宋

夜寒吳館窄。漸酒闌燭暗，猶分香澤。輕帆展為翮。送高鴻飛過，長安南陌。漁磯舊跡。有陳蕃、虛床掛壁。掩庭扉，蛛網黏花，細草搖春碧。還憶。洛陽年少，風露秋檠，歲華如昔。長吟墮幘。暮潮送，富春客。算玉堂不染，梅花清夢，宮漏聲中夜直。正逋仙、清瘦黃昏，幾時覓得。
瑞鶴仙
作者：吳文英
朝代：宋

彩雲棲翡翠。聽鳳笙吹下，飛軿天際。晴霞翦輕袂。澹春姿雪態，寒梅清泚。東皇有意。旋安排、闌干十二。早不知、為雨為雲，盡日建章門閉。堪比。紅綃纖素，紫燕輕盈，內家標緻。遊仙舊事。星斗下，夜香裡。□華峰□□，紙屏橫幅，春色長供午睡。更醉乘、玉井秋風，採花弄水。
瑞鶴仙
作者：吳文英
朝代：宋

晴絲牽緒亂。對滄江斜日，花飛人遠。垂楊暗吳苑。正旗亭煙冷，河橋風暖。蘭情蕙盼。惹相思、春根酒畔。又爭知、吟骨縈銷，漸把舊衫重翦。悽斷。流紅千浪，缺月孤樓，總難留燕。歌塵凝扇。待憑信，拌分鈿。試挑燈欲寫，還依不忍，箋幅偷和淚卷。寄殘雲、剩雨蓬萊，也應夢見。
瑞鶴仙
作者：吳文英
朝代：宋

淚荷拋碎璧。正漏雲篩雨，斜捎窗隙。林聲怨秋色。對小山不迭，寸眉愁碧。涼欺岸幘。暮砧催、銀屏翦尺。最無聊、燕去堂空，舊幕暗塵羅額。行客。西園有分，斷柳悽花，似曾相識。西風破屐。林下路，水邊石。念寒蛩殘夢，歸鴻心事，那聽江村夜笛。看雪飛、蘋底蘆梢，未如鬢白。
瑞鶴仙
作者：吳文英
朝代：宋

藕心抽瑩繭。引翠針行處，冰花成片。金門從回輦。兩玉鳧飛上，繡絨塵軟。絲絇侍宴。曳天香、春風宛轉。傍星辰、直上無聲，緩躡素雲歸晚。奇踐。平康得意，醉踏香泥，潤紅沾線。良工詫見。吳蠶唾，海沈楦。任真珠裝綴，春申客屨，今日風流霧散。待宣供、禹步宸遊，退朝燕殿。
瑞鶴仙
作者：吳文英
朝代：宋

記年時茂苑。正畫堂凝香，璇奎初煥。天邊歲華轉。向九重春近，仙桃傳宴。銀罌翠管。寶香飛、蓬萊小殿。荷玉皇、恩重千秋，翠麓峻齊雲漢。須看。鴻飛高處，地闊天寬，弋人空羨。梅清水暖。苕溪上，幾吟卷。算金門聽漏，玉墀班早，贏得風霜滿面。總不如、綠野身安，鏡重未晚。
瑞鶴仙
作者：吳文英
朝代：宋

轆轤春又轉。記旋草新詞，江頭憑雁。乘槎上銀漢。想車塵才踏，東華紅軟。何時賜見。漏聲移、深宮夜半。問蓴鱸、今歲西風，未覺歲華遲晚。一片。丹心白髮，露滴研朱，雅陪清宴。班回柳院。蒲團底，小禪觀。望罘罳明月，初圓此夕，應共嬋娟茂苑。願年年、玉兔長生，聳秋井乾。
瑞龍吟
作者：吳文英
朝代：宋

墮虹際。層觀翠冷玲瓏，五雲飛起。玉虯縈結城根，澹煙半野，斜陽半市。瞰危睇。門巷去來車馬，夢遊宮蟻。秦鬟古色凝愁，鏡中暗換，明眸皓齒。東海青桑生處，勁風吹淺，瀛洲清泚。山影泛出瓊壺，碧樹人世。槍芽焙綠，曾試雲根味。巖流濺、涎香慣攪，嬌龍春睡。露草啼清淚。酒香斷到，文丘廢隧。今古秋聲裡。情漫黯、寒鴉孤村流水。半空畫角，落梅花地。
瑞龍吟
作者：吳文英
朝代：宋

大溪面。遙望繡羽衝煙，錦稜飛練。桃花三十六陂，鮫宮睡起，嬌雷乍轉。去如箭。催趁戲旗遊鼓，素瀾雪濺。東風冷溼蛟腥，澹陰送晝，輕霏弄晚。洲上青苹生處，鬥春不管，懷沙人遠。殘日半開一川，花影零亂。山屏醉纈，連棹東西岸。闌干倒、千紅妝靨，鉛香不斷。傍暝疏簾卷。翠漣皺淨，笙歌未散。簪柳門歸懶。猶自有、玉龍黃昏吹怨。重雲暗閣，春霖一片。
瑞龍吟
作者：吳文英
朝代：宋

黯分袖。腸斷去水流萍，住船系柳。吳宮嬌月嬈花，醉題恨倚，蠻江豆蔻。吐春繡。筆底麗情多少，眼波眉岫。新園鎖卻愁陰，露黃漫委，寒香半畝。還背垂虹秋去，四橋煙雨，一宵歌酒。猶憶翠微攜壺，烏帽風驟。西湖到日，重見梅鈿皺。誰家聽、琵琶未了，朝驄嘶漏。印剖黃金籀。待來共憑，齊雲話舊。莫唱朱櫻口。生怕遣、樓前行雲知後。淚鴻怨角，空教人瘦。
瑣窗寒
作者：吳文英
朝代：宋

紺縷堆雲，清腮潤玉，汜人初見。蠻腥未洗，海客一懷悽惋。渺徵槎、去乘閬風，佔香上國幽心展。□遺芳掩色，真姿凝澹，返魂騷畹。一盼。千金換。又笑伴鴟夷，共歸吳苑。離煙恨水，夢杳南天秋晚。比來時、瘦肌更銷，冷薰沁骨悲鄉遠。最傷情、送客咸陽，佩結西風怨。
瑤華
作者：吳文英
朝代：宋

秋風採石，羽扇揮兵，認紫騮飛躍。江蘺塞草，應笑春、空鎖凌煙高閣。胡歌奏隴，問鐃鼓、新詞誰作。有秀蓀、來染吳香，瘦馬青芻南陌。冰澌細響長橋，蕩波底蛟腥，不涴霜鍔。烏絲醉墨，紅袖暖、十里湖山行樂。老仙何處，算洞府、光陰如昨。想地寬、多種桃花，豔錦東風成幄。
秋霽
作者：吳文英
朝代：宋

一水盈盈，漢影隔游塵，淨洗寒綠。秋沐平煙，日回西照，乍驚飲虹天北。彩闌翠馥。錦雲直下花成屋。試縱目。空際、醉乘風露跨黃鵠。追想縹緲，釣雪松江，恍然煙蓑，秋夢重續。問何如、臨池膾玉，扁舟空艤洞庭宿。也勝飲湘然楚竹。夜久人悄，玉妃喚月歸來，桂笙聲裹，水宮六六。
絳都春
作者：吳文英
朝代：宋

春來雁渚。弄豔冶、又入垂楊如許。困舞瘦腰，啼溼宮黃池塘雨。碧沿蒼蘚雲根路。尚追想、凌波微步。小樓重上，憑誰為唱，舊時金縷。凝佇。煙蘿翠竹，欠羅袖、為倚天寒日暮。強醉梅邊，招得花奴來尊俎。東風須惹春雲住。□莫把、飛瓊吹去。便教移取熏籠，夜溫繡戶。
絳都春
作者：吳文英
朝代：宋

羈雲旅雁。斂倦羽、寄樓牆陰年晚。問字翠尊，刻燭紅箋慳曾展。冰灘鳴佩舟如箭。笑烏幘、臨風重岸。傍鄰垂柳，清霜萬縷，送將人遠。吳苑。千金未惜，買新賦、共賞文園詞翰。流水翠微，明月清風平分半。梅深驛路香不斷。萬玉舞、罘罳東畔。料應花底春多，軟紅霧暖。
絳都春
作者：吳文英
朝代：宋

香深霧暖。正人在、錦瑟華年深院。舊日漢宮，分得紅蘭滋吳苑。臨池羞落梅花片。弄水月、初勻妝面。紫煙籠處，雙鸞共跨，洞簫低按。歌管。紅圍翠袖，凍雲外，似覺東風先轉。繡畔晝遲，花底天寬春無限。仙郎驕馬瓊林宴。待捲上、珠簾教看。更傳鶯入新年，寶釵夢燕。
絳都春
作者：吳文英
朝代：宋

螺屏暖翠。正霧卷暮色，星河浮霽。路幕遞香，街馬衝塵東風細。梅槎凌海橫鰲背。倩穩載、蓬萊雲氣。寶階斜轉，冰峨素影，夜清如水。應記。千秋化鶴，舊華表、認得山川猶是。暗解繡囊，爭擲金錢遊人醉。笙歌曉度晴霞外。又上苑、春生一葦。便教接宴鶯花，萬紅鏡裹。
絳都春
作者：吳文英
朝代：宋

南樓墜燕。又燈暈夜涼，疏簾空卷。葉吹暮喧，花露晨晞秋光短。當時明月娉婷伴。悵客路、幽扃俱遠。霧鬟依約，除非照影，鏡空不見。別館。秋娘乍識，似人處、最在雙波凝盼。舊色舊香，閒雨閒雲情終淺。丹青誰畫真真面。便只作、梅花頻看。更愁花變梨霙，又隨夢散。
絳都春
作者：吳文英
朝代：宋

情黏舞線。悵駐馬灞橋，天寒人遠。旋翦露痕，移得春嬌栽瓊苑。流鶯常語煙中怨。恨三月、飛花零亂。豔陽歸後，紅藏翠掩，小坊幽院。誰見。新腔按徹，背燈暗、共倚篔屏蔥茜。繡被夢輕，金屋妝深沈香換。梅花重洗春風面。正溪上、參橫月轉。並禽飛上金沙，瑞香霧暖。
繞佛閣
作者：吳文英
朝代：宋

夜空似水，橫漢靜立，銀浪聲杳。瑤鏡奩小。素娥乍起、樓心弄孤照。絮雲未巧。梧韻露井，偏借秋早。晴暗多少。怕教徹膽，蟾光見懷抱。浪跡尚為客，恨滿長安千古道。還記暗螢、穿簾街語悄。嘆步影歸來，人鬢花老。紫簫天渺。又露飲風前，涼墮輕帽。酒杯空、數星橫曉。
繞佛閣
作者：吳文英
朝代：宋

蒨霞豔錦，星媛夜織，河漢鳴杼。紅翠萬縷。送幽夢與、人閒繡芳句。怨宮恨羽。孤風劍漫倚，無限悽楚。□□□□。賦情縹緲、東風揚花絮。鏡裡半髯雪，向老春深鶯曉處。長閉翠陰、幽坊楊柳戶。看故苑離離，城外禾黍。短藜青屨。笑寄隱閒追，雞社歌舞。最風流、墊巾沾雨。
聲聲慢
作者：吳文英
朝代：宋

藍雲籠曉，玉樹懸秋，交加金釧霞枝。人起昭陽，禁寒粉慄生肌。濃香最無著處，漸冷香、風露成霏。繡茵展，怕空階驚墜，化作螢飛。三十六宮愁重，問誰持金鍤，和月都移。掣鎖西廂，清尊素手重攜。秋來鬢華多少，任烏紗、醉壓花低。正搖落，嘆淹留、客又未歸。
聲聲慢
作者：吳文英
朝代：宋

雲深山塢，煙冷江皋，人生未易相逢。一笑燈前，釵行兩兩春容。清芳夜爭真態，引生香、撩亂東風。探花手，與安排金屋，懊惱司空。憔悴敧翹委佩，恨玉奴銷瘦，飛趁輕鴻。試問知心，尊前誰最情濃。連呼紫雲伴醉，小丁香、才吐微紅。還解語，待攜歸、行雨夢中。
聲聲慢
作者：吳文英
朝代：宋

鶯圍橙徑，鱸躍蓴波，重來雨過中秋。酒市漁鄉，西風勝似春柔。宿舂去年村墅，看黃雲、還委西疇。鳳池去，信吳人有分，借與遲留。應是香山續夢，又凝香追詠，重到蘇州。青鬢江山，足成千歲風流。圍腰御仙花底，襯月中、金粟香浮。夜宴久，攬秋雲、平倚畫樓。
聲聲慢
作者：吳文英
朝代：宋

寒筲驚墜，香豆初收，銀妝一夜霜深。亂瀉明珠，金盤來薦清斟。綠窗細剝檀皺，料水晶、微損春簪。風韻處，惹手香酥潤，櫻口脂侵。重省追涼前事，正風吟莎井，月碎苔陰。顆顆相思，無情漫攪秋心。銀臺翦花杯散，夢阿嬌、金屋沈沈。甚時見，露十香、釵燕墜金。
聲聲慢
作者：吳文英
朝代：宋

旋移輕鷁，淺傍垂虹，還因送客遲留。淚雨橫波，遙山眉上新愁。行人倚闌心事，問誰知、只有沙鷗。念聚散，幾楓丹霜渚，蓴綠春洲。漸近香菰炊黍，想紅絲織字，未遠青樓。寂寞漁鄉，爭如連醉溫柔。西窗夜深翦燭，夢頻生、不放雲收。共悵望，認孤煙、起處是州。
聲聲慢
作者：吳文英
朝代：宋

六銖衣細，一葉舟輕，黃蘆堪笑浮槎。何處汀洲，雲瀾錦浪無涯。秋姿澹凝水色，豔真香、不染春華。笑歸去，傍金波開戶，翠屋為家。回施紅妝青鏡，與一川平綠，五月晴霞。赬玉杯中，西風不到窗紗。端的舊蓮深薏，料採菱、新曲羞誇。秋瀲灩，對年年、人勝似花。
聲聲慢
作者：吳文英
朝代：宋

清漪銜苑，御水分流，阿階西北青紅。朱栱浮雲，碧窗宿霧濛濛。璇題淨橫秋影，笑南飛、不過新鴻。延桂影，見素娥梳洗，微步瓊空。城外湖山十里，想無時長敞，罨畫簾櫳。暗柳回堤，何須繫馬金狨。鶯花翰林千首，彩毫飛、海雨天風。鳳池上，又相思、春夜夢中。
聲聲慢
作者：吳文英
朝代：宋

檀欒金碧，婀娜蓬萊，遊雲不蘸芳洲。露柳霜蓮，十分點綴成秋。新彎畫眉未穩，似含羞、低護牆頭。愁送遠，駐西臺車馬，共惜臨流。知道池亭多宴，掩庭花、長是驚落秦謳。膩粉闌干，猶聞憑袖香留。輸他翠漣拍甃，瞰新妝、時浸明眸。簾半卷，帶黃花、人在小樓。
聲聲慢
作者：吳文英
朝代：宋

憑高入夢，搖落關情，寒香吹盡空巖。墜葉消紅，欲題秋訊難緘。重陽正隔殘照，趁西風、不響雲尖。乘半暝、看殘山濯翠，剩水開奩。暗省長安年少，幾傳杯吊甫，把菊招潛。身老江湖，心隨飛雁天南。烏紗倩誰重整，映風林、釣玉纖纖。漏聲起，亂星河、入影畫簷。
聲聲慢
作者：吳文英
朝代：宋

春星當戶，眉月分心，羅屏繡幕圍香。歌緩□□，輕塵暗簌文梁。秋桐泛商絲雨，恨未回、飄雪垂楊。連寶鏡，更一家姊妹，曾入昭陽。鶯燕堂深誰到，為殷勤、須放醉客疏狂。量減離懷，孤負蘸甲清觴。曲中倚嬌佯誤，算只圖、一顧周郎。花鎮好，駐年華、長在瑣窗。
花心動
作者：吳文英
朝代：宋

入眼青紅，小玲瓏、飛簷度雲微溼。繡檻展春，金屋寬花，誰管採菱波狹。翠深知是深多少，不都放、夕陽紅入。待裝綴，新漪漲翠，小圜荷葉。此去春風滿篋。應時鎖蛛絲，淺虛塵榻。夜雨試燈，晴雪吹梅，趁取玳簪重盍。捲簾不解招新燕，春須笑、酒慳歌澀。半窗掩，日長困生翠睫。
花心動
作者：吳文英
朝代：宋

十里東風，嫋垂楊、長似舞時腰瘦。翠館朱樓，紫陌青門，處處燕鶯晴晝。乍看搖曳金絲細，春淺映、鵝黃如酒。嫩陰裹，煙滋露染，翠嬌紅溜。此際雕鞍去久。空追念郵亭，短枝盈首。海角天涯，寒食清明，淚點絮花沾袖。去年折贈行人遠，今年恨、依然纖手。斷腸也，羞眉畫應未就。
蕙蘭芳引
作者：吳文英
朝代：宋

空翠染雲，楚山迥、故人南北。秀骨冷盈盈，清洗九秋澗綠。奉車舊畹，料未許、千金輕價。淺笑還不語，蔓草羅裙一幅。素女情多，阿真嬌重，喚起空谷。弄野色煙姿，宜掃怨蛾澹墨。光風入戶，媚香傾國。湘佩寒、幽夢小窗春足。
西子妝慢·西子妝
作者：吳文英
朝代：宋

流水曲塵，豔陽醅酒，畫舸遊情如霧。笑拈芳草不知名，乍凌波、斷橋西堍。垂楊漫舞。總不解、將春繫住。燕歸來，問彩繩纖手，如今何許。歡盟誤。一箭流光，又趁寒食去。不堪衰鬢著飛花，傍綠陰、冷煙深樹。玄都秀句。記前度、劉郎曾賦。最傷心、一片孤山細雨。
西平樂慢·西平樂
作者：吳文英
朝代：宋

岸壓郵亭，路敧華表，堤樹舊色依依。紅索新晴，翠陰寒食，天涯倦客重歸。嘆廢綠平煙帶苑，幽渚塵香蕩晚，當時燕子，無言對立斜暉。追念吟風賞月，十載事，夢惹綠楊絲。畫船為市，夭妝豔水，日落雲沈，人換春移。誰更與、苔根洗石，菊井招魂，漫省連車載酒，立馬臨花，猶認薦紅傍路枝。歌斷宴闌，榮華露草，冷落山丘，到此徘徊，細雨西城，羊曇醉後花飛。
解語花
作者：吳文英
朝代：宋

簷花舊滴，帳燭新啼，香潤殘冬被。澹煙疏綺。凌波步、暗阻傍牆挑薺。梅痕似洗。空點點、年華別淚。花鬢愁，釵股籠寒，彩燕沾雲膩。還鬥辛盤蔥翠。念青絲牽恨，曾試纖指。雁回潮尾。征帆去、似與東風相避。泥雲萬里。應翦斷、紅情綠意。年少時，偏愛輕憐，和酒香宜睡。
解語花
作者：吳文英
朝代：宋

門橫皺碧，路入蒼煙，春近江南岸。暮寒如翦。臨溪影、一一半斜清淺。飛霙弄晚。蕩千里、暗香平遠。端正看，瓊樹三枝，總似蘭昌見。酥瑩雲容夜暖。伴蘭翹清瘦，簫鳳柔婉。冷雲荒翠，幽棲久、無語暗申春怨。東風半面。料準擬、何郎詞卷。歡未闌，煙雨青黃，宜晝陰庭館。
解連環
作者：吳文英
朝代：宋

思和雲結。斷江樓望睫，雁飛無極。正岸柳、衰不堪攀，忍持贈故人，送秋行色。歲晚來時，暗香亂、石橋南北。又長亭暮雪，點點淚痕，總成相憶。杯前寸陰似擲。幾酬花唱月，連夜浮白。省聽風、聽雨笙簫，向別枕倦醒，絮揚空碧。片葉愁紅，趁一舸、西風潮汐。嘆滄波、路長夢短，甚時到得。
解連環
作者：吳文英
朝代：宋

暮簷涼薄。疑清風動竹，故人來邈。漸夜久、閒引流螢，弄微照素懷，暗呈纖白。夢遠雙成，鳳笙杳、玉繩西落。掩綀帷倦入，又惹舊愁，汗香闌角。銀瓶恨沈斷索。嘆梧桐未秋，露井先覺。抱素影、明月空閒，早塵損丹青，楚山依約。翠冷紅衰，怕驚起、西池魚躍。記湘娥、絳綃暗解，褪花墜萼。
訴衷情
作者：吳文英
朝代：宋

柳腰空舞翠裙煙。盡日不成眠。花塵浪卷清晝，漸變晚陰天。吳社水，系遊船。又經年。東風不管，燕子初來，一夜春寒。
訴衷情
作者：吳文英
朝代：宋

片雲載雨過江鷗。水色澹汀洲。小蓮玉慘紅怨，翠被又經秋。涼意思，到南樓。小簾鉤。半窗燈暈，幾葉芭蕉，客夢床頭。
訴衷情
作者：吳文英
朝代：宋

西風吹鶴到人間。涼月滿緱山。銀河萬里秋浪，過載客槎還。河漢女，巧雲鬟。夜闌干。釵頭新約，針眼嬌顰，樓上秋寒。
訴衷情
作者：吳文英
朝代：宋

陰陰綠潤暗啼鴉。陌上斷香車。紅雲深處春在，飛出建章花。春此去，那天涯。幾煙沙。忍教芳草，狼藉斜陽，人未歸家。
謁金門
作者：吳文英
朝代：宋

雞唱晚。斜照西窗白暖。一沈午酲幽夢遠。素衾春絮軟。紫燕紅樓歌斷。錦瑟華年一箭。偷果風流輸曼倩。晝際生繡線。
過秦樓
作者：吳文英
朝代：宋

藻國悽迷，曲瀾澄映，怨入粉煙藍霧。香籠麝水，膩漲紅波，一鏡萬妝爭妒。湘女歸魂，佩環玉冷無聲，凝情誰訴。又江空月墮，凌波塵起，彩鴛愁舞。還暗憶、鈿合蘭橈，絲牽瓊腕，見的更憐心苦。玲瓏翠屋，輕薄冰綃，穩稱錦雲留住。生怕哀蟬，暗驚秋被紅衰，啼珠零露。能西風老盡，羞趁東風嫁與。
還京樂
作者：吳文英
朝代：宋

宴蘭漵，促奏絲縈管裂飛繁響。似漢宮人去，夜深獨語，胡沙悽哽。對雁斜玫柱，瓊瓊弄月臨秋影。鳳吹遠，河漢去杳，天風飄冷。泛清商竟。轉銅壺敲漏，瑤床二八青娥，環佩再整。菱歌四碧無聲，變須臾、翠翳紅暝。嘆梨園、今調絕音希，愁深未醒。桂楫輕如翼，歸霞時點清鏡。
醉蓬萊
作者：吳文英
朝代：宋

望碧天書斷，寶枕香留，淚痕盈袖。誰識秋娘，比行雲纖瘦。象尺燻爐，翠針金縷，記倚床同繡。月嚲瓊梳，冰銷粉汗，南花燻透。盡是當時，少年清夢，臂約痕深，帕綃紅皺。憑鵲傳音，恨語多輕漏。潤玉留情，沈郎無奈，向柳陰期候。數曲催闌，雙鋪深掩，風環鳴獸。
醜奴兒慢·採桑子慢
作者：吳文英
朝代：宋

空濛乍斂，波影簾花晴亂。正西子、梳妝樓上，鏡舞青鸞。潤逼風襟，滿湖山色入闌干。天虛鳴籟，雲多易雨，長帶秋寒。遙望翠凹，隔江時見，越女低鬟。算堪羨、煙沙白鷺，暮往朝遠。歌管重城，醉花春夢半香殘。乘杯對影，雲海人閒。
醜奴兒慢·採桑子慢
作者：吳文英
朝代：宋

東風未起，花上纖塵無影。峭雲溼，凝酥深，乍洗梅清。釣卷愁絲，冷浮虹氣海空明。若耶門閉，扁舟去懶，客思鷗輕。幾度問春，倡紅冶翠，空媚陰晴。看真色、千巖一素，天澹無情。醒眼重開，玉鉤簾外曉峰青。相扶輕醉，越王臺上，更最高層。
金盞子
作者：吳文英
朝代：宋

賞月梧園，恨廣寒宮樹，曉風搖落。莓砌掃珠塵，空腸斷、燻爐燼銷殘萼。殿秋尚有餘花，鎖煙窗雲幄。新雁又、無端送人江上，短亭初泊。籬角。夢依約。人一笑、惺忪翠袖薄。悠然醉魂喚醒，幽叢畔、悽香霧雨漠漠。晚吹乍顫秋聲，早屏空金雀。明朝想，猶有數點蜂黃，伴我斟酌。
隔浦蓮近·隔浦蓮近拍
作者：吳文英
朝代：宋

榴花依舊照眼。愁褪紅絲腕。夢繞煙江路，汀菰綠薰風晚。年少驚送遠。吳蠶老、恨緒縈抽繭。旅情懶。扁舟系處，青帘濁酒須換。一番重午，旋買香蒲浮盞。新月湖光蕩素練。人散。紅衣香在南岸。
雙雙燕
作者：吳文英
朝代：宋

小桃謝後，雙雙燕，飛來幾家庭戶。輕煙曉暝，湘水暮雲遙度。簾外餘寒未卷，共斜入、紅樓深處。相將佔得雕樑，似約韶光留住。堪舉。翩翩翠羽。楊柳岸，泥香半和梅雨。落花風軟，戲促亂紅飛舞。多少呢喃意緒。盡日向、流鶯分訴。還過短牆，誰會萬千言語。
風流子
作者：吳文英
朝代：宋

溫柔酣紫曲，揚州路、夢繞翠盤龍。似日長傍枕，墮妝偏髻，露濃如酒，微醉敧紅。自別楚嬌天正遠，傾國見吳宮。銀燭夜闌，暗聞香澤，翠陰秋寂，重返春風。芳期嗟輕誤，花君去、腸斷妾若為容。惆悵舞衣疊損，露綺千重。料繡窗曲理，紅牙拍碎，禁階敲遍，白玉盂空。猶記弄花相謔，十二闌東。
風流子
作者：吳文英
朝代：宋

金谷已空塵。薰風轉、國色返春魂。半敧雪醉霜，舞低鸞翅，絳籠蜜炬，綠映龍盆。窈窕繡窗人睡起，臨砌脈無言。慵整墮鬟，怨時遲暮，可憐憔悴，啼雨黃昏。輕橈移花市，秋娘渡、飛浪濺溼行裙。二十四橋南北，羅薦香分。念碎劈芳心，縈思千縷，贈將幽素，偷翦重雲。終待鳳池歸去，催詠紅翻。
高陽臺
作者：吳文英
朝代：宋

修竹凝妝，垂楊駐馬，憑闌淺畫成圖。山色誰題，樓前有雁斜書。東風緊送斜陽下，弄舊寒、晚酒醒餘。自銷凝，能幾花前，頓老相如。傷春不在高樓上，在燈前敧枕，雨外燻爐。怕艤遊船，臨流可奈清臞。飛紅若到西湖底，攪翠瀾、總是愁魚。莫重來，吹盡香綿，淚滿平蕪。
高陽臺
作者：吳文英
朝代：宋

宮粉雕痕，仙雲墮影，無人野水荒灣。古石埋香，金沙鎖骨連環。南樓不恨吹橫笛，恨曉風、千里關山。半飄零，庭上黃昏，月冷闌干。壽陽空理愁鸞。問誰調玉髓，暗補香瘢。細雨歸鴻，孤山無限春寒。離魂難倩招清些，夢縞衣、解佩溪邊。最愁人，啼鳥晴明，葉底青圓。
高陽臺
作者：吳文英
朝代：宋

帆落回潮，人歸故國，山椒感慨重遊。弓折霜寒，機心已墮沙鷗。燈前寶劍清風斷，正五湖、雨笠扁舟。最無情，巖上閒花，腥染春愁。當時白石蒼松路，解勒回玉輦，霧掩山羞。木客歌闌，青春一夢荒丘。年年古苑西風到，雁怨啼、綠水葓秋。莫登臨，幾樹殘煙，西北高樓。
高陽臺
作者：吳文英
朝代：宋

淝水秋寒，淮堤柳色，別來幾換年光。紫馬行遲，才生夢草池塘。便乘丹鳳天邊去，禁漏催、春殿稱觴。過鬆江，雪弄飛花，冰解鳴璫。芳洲酒社詞場。賦高臺陳跡，曾醉吳王。重上逋山，詩清月瘦昏黃。春風侍女篝畔，早鵲袍、已暖天香。到東園，應費新題，千樹苔蒼。
高陽臺
作者：吳文英
朝代：宋

風嫋垂楊，雪銷蕙草，何如清潤潘郎。風月襟懷，揮豪倚馬成章。仙都觀裡桃千樹，映麴塵、十里荷塘。未歸來，應戀花洲，醉玉吟香。東風晴晝濃如酒，正十分皓月，一半春光。燕子重來，明朝傳夢西窗。朝寒幾暖金爐燼，料洞天、日月偏長。杏園詩，應待先題，嘶馬平康。
鳳池吟
作者：吳文英
朝代：宋

萬丈巍臺，碧罘罳外，袞袞野馬游塵。舊文書幾閣，昏朝醉暮，覆雨翻雲。忽變清明，紫垣敕使下星辰。經年事靜，公門如水，帝甸陽春。長安父老相語，幾百年見此，獨駕冰輪。又鳳鳴黃幕，玉霄平溯，鵲錦新恩。畫省中書，半紅梅子薦鹽新。歸來晚，待賡吟、殿閣南薰。